text:
Uwumvise ijambo “igisibo” aherako atekereza gusiba ibiribwa n’ibinyobwa. Gusiba kuri ubwo buryo ni byiza cyane. Hari n’ababikora batabitewe n’ukwemera, ahubwo ari uko bituma bananuka bakarushaho kugira ubuzima buzira umuze. Ubikoze kubera ukwemera bituma asenga, akazirikana iby’Imana kurushaho. Bimufasha kandi gushyira mu bikorwa itegeko ry’urukundo, kuko ubundi ibyo yigomwe kurya no kunywa yagombye kubiha abatishoboye.
Gusiba kurya no kunywa bifasha ubikora kumva akababaro k’abantu batagira icyo bashyira mu nda. “Utaranigwa agaramye agirango ijuru riba hafi” . Ushobora gusiba kurya no kunywa, inzara n’inyota bikakwica, ariko wizeye ko isaha nigera uri buze gufungura. Zirikana rero abantu bicwa n’inzara badafite n’icyo cyizere, badafite uwo batakira. Kwishyira mu mwanya w’abo bantu, kubumva no kubitangira ni uburyo bwiza cyane bwo gusiba.
Mu w’1994, u Rwanda rwacu rwagushije ishyano. Ntibikunzee kuvuga cyane, nyamara FPR imaze gufata ubutegetsi muri uwo mwaka, abasirikari bayo bishe Abanyarwanda benshi b’inzirakarengane, bamwe bakabicisha inzara n’inyota. N’ubu kandi Abanyarwanda benshi barashonje bitewe n’ubutegetsi bw’Agatsiko kabambura amasambu yabo, kababuza guhinga ibibatunga, karandura ibyo bahinze, kabasenyera amazu, kabaka imisoro iri hejuru cyane, kakirukana abakozi, abandi kagabanya imishahara yabo nta mpamvu, kakikubira ibyiza by’u Rwanda ; ubundi Abanyarwanda kabicisha inzara, kakabahoza ku nkeke idashira.
Kuzirikana no kwibuka abantu bose FPR yicishije inzara n’inyota ni uburyo bwiza cyane bwo gusiba. Kwitangira abo ihejeje ku ngoyi y’ubutegetsi bwayo bubi nabwo ni uburyo bwiza cyane bwo gusiba. None se Munyarwanda, uraceceka ngo uramire iki ? Niba se ugirango “reka ndebe ko bwacya kabiri”, ubwiwe n’iki ko buzacya gatatu cyangwa kane ? Abawe se uzabasiga he ? Na Yezu umwana w’Imana yaritanze kugirango abantu bakire.
Amasomo yo muri iki gihe cy’igisibo agaruka kenshi kuri iyo ngingo yo kwitangira abandi. Ku wa 3 w’ivu umuhanuzi Joweli (2, 12-18) yaravugaga ati “n’umukwe n’umugeni bakiri mu kwezi kwa buuki, nibave mu nzu no mu kiryamo cyabo, bajye kwifatanya n’abandi”. Ku wa 5 no ku a 6 ukurikiyeho Nyagasani Imana, yifashishije umuhanuzi Izayasi (58, 1-14) yagiraga ati “Kubika urutwe nk’igihwagari ni byo mwita igisibo ?”. Agakomeza agira ati “dore ahubwo igisibo nifuza : gufungura abafunzwe barengana, kubohora abari ku ngoyi, gusubiza abatsikamiwe ukwishyira-ukizana kwabo, guca ingoyi zose, gusangira ifunguro ryawe n’ufite inzara, gucumbikira iwawe uwabuze iyo agana, guha umwambaro uwambaye ubusa, kutirengagiza mugenzi wawe, gukora ibishoboka byose kugirango ingoyi icike mu gihugu, hamwe n’iterabwoba n’amagambo asesereza abandi”.
Aya magambo, nta munyarwanda n’umwe atagera ku mutima. Abambere babwirwa ni abitwa abayobozi. Igisibo cyabo nikibe kwitangira abayoborwa, bareke kubicisha inzara, ingoyi n’akarengane. Nibatsinde ibishuko by’inda nini, akaboko karekare, gushaka ibyubahiro, kuba ibinyamaboko n’ibikonyozi. Ku cyumeru cya 1 cy’igisibo, ivanjili ya Luka (4,1-13) yatwibutsaga ukuntu Yezu yatsinze ibyo bishuko Sekibi yamushukishaga igamije kumutesha “umugambi we wo kwitangira abantu”watumye ava mu Ijuru akaza ku isi kubana na bo.
Ku wa 1 w’icyumweru cya mbere cy’igisibo, abacamanza ni bo bari baramukiwe. Mu gitabo cy’Abaleviti (19,1-2.11-18) Nyagasani Imana arababwira ati “Murabe intungane kuberako nanjye ndi intungane…. Ntimuzabeshye, ntimuzagire uwo mubeshyera, ntimuzagire uwo mushinja ibinyoma, ukwo kwaba ari ugutukisha izina ryanjye”. Ba bashinjabinyoma babigize umwuga mu nkiko za Gacaca ni bo babwirwa. Muri iryo somo ry’igitabo cy’Abaleviti, Nyagasani Imana akomeza abwira abacamanza kutagira uwo barenganya. Aho za “nyangamugayo” ndetse n’abandi bacamanza benshi bo mu Rwanda kugeza ubu ntibarenganya abantu kurusha uko babarenganura ? Igisibo nikibabere akanya katagira uko gasa ko kwisubiraho ubudasubira inyuma.
Munyarwanda, Munyarwandakazi, Imana si Yo ikuvutsa uburenganzira bwawe, ahubwo ni Yo ibuguha. Siiba utakira Imana uyibwira uti “Nanyazwe n’utarangabiye, Mana yanjye”; ariko nanone uhindukire ubwire uwakunyaze ibyo ataguhaye uti “Sigaho” . Ijwi ryawe ntaho rizaba ritaniye n’iry’umuhanuzi Joweli, Izayasi n’abandi. Ijwi ryawe ntaho rizaba ritaniye n’iry’Imana
Urubuga rwanyu Umuhanuzi-leprophete rubifurije gukomeza kugira igisibo cyiza, mugera ikirenge mu cya Nyagasani Yezu .
NGAYA AMASOMO YO KURI IKI CYUMWERU, 24/02: ICYUMWERU II CY’IGISIBO – C
ISOMO RYA MBERE: Intangiriro 15:5-12.17-18.
Nuko Uhoraho amujyana hanze, aramubwira ati «Ubura amaso urebe hejuru, maze ubare inyenyeri niba ushobora kuzibara.» Nuko aramubwira ati «Dore ni kuriya urubyaro rwawe ruzangana.» Abramu yemera Uhoraho, bituma amubonamo ubutungane.
Aramubwira ati «Ndi Uhoraho wagukuye muri Uri y’Abakalideya, kugira ngo nzakugabire iki gihugu.» Abramu aramusubiza ati «Nyagasani Mana, nzabwirwa n’iki ko nzagitunga?» Uhoraho ati «Jya kunshakira inyana y’imyaka itatu, uzane n’ihene y’imyaka itatu, isekurume y’intama y’imyaka itatu hamwe n’intungura n’inuma.» Abramu amuzanira ayo matungo yose, ayasaturamo kabiri, igisate kimwe akirambika imbere y’ikindi, ariko inyoni ntiyazibaga atyo. Inkongoro ziza kurya izo ntumbi, Abramu arazirukana.
Izuba rigiye kurenga, Abramu afatwa n’ibitotsi, arasinzira araheranwa. Ubwoba bumutaha ari bwinshi, abutewe n’umwijima w’icuraburindi. Igihe izuba rimaze kurenga, n’umwijima umaze gukwira hose, ifumba icumbeka n’ikibatsi cy’umuriro binyura hagati ya za nyamaswa zaciwemo kabiri. Uwo munsi Uhoraho agirana amasezerano na Abramu, muri aya magambo ati «Iki gihugu ngihaye urubyaro rwawe, kuva ku ruzi rwa Misiri kugeza ku ruzi runini rwa Efurati.»
ZABURI 27(26):1.7.8-9.13-14.
Uhoraho ni urumuri rwanjye n’agakiza kanjye,
ni nde wantera ubwoba?
Uhoraho ni urugerero rw’ubugingo bwanjye,
ni nde wankangaranya?
Uhoraho, umva ijwi ryanjye, ndagutakira;
gira ibambe, unsubize!
Umutima wanjye wanyibukije ijambo ryawe,
wowe wavuze uti «Nimushakashake uruhanga rwanjye!»
None rero, Uhoraho, ni rwo nshakashaka,
ntumpishe uruhanga rwawe!
Wirakara ngo uhinde umuyoboke wawe,
ni wowe muvunyi wanjye;
ntunzinukwe ngo untererane,
wowe Mana nkesha agakiza!
Nyamara jye nizeye kuzabona ubugiraneza bw’Uhoraho,
mu gihugu cy’abazima.
Ihangane, wizigire Uhoraho,
ukomeze umutima, ube intwari!
Rwose, wiringire Uhoraho!
ISOMO RYA KABIRI: Abanyafilipi 3:17-21.4:1.
Mwese, bavandimwe, mugenze nkanjye, kandi mwitegereze abakurikira urugero tubahaye. Koko rero nabibabwiye kenshi, kandi n’ubu ndabivugana amarira: hariho benshi bagenza nk’abanzi b’umusaraba wa Kristu. Amaherezo yabo ni ukorama; kuko inda yabo bayigize Imana yabo, maze bakikuriza mu byagombaga kubatera isoni, bo baharanira iby’isi gusa. Twebweho, iwacu ni mu ijuru; ni ho hazaturuka Umukiza dutegereje, Umwami wacu Yezu Kristu, We uzahindura ukundi umubiri wacu wa gitindi, ugasa n’umubiri we wakirana ikuzo, akoresheje ububasha afite bwo kwigarurira byose. Nuko rero, bavandimwe banjye nkunda kandi nkumbuye cyane, mwebwe byishimo byanjye n’ingororano yanjye, nimukomere mutyo muri Nyagasani, nkoramutima zanjye!
IVANJILI: Luka 9:28b-36.
Nuko Yezu ajyana na Petero, na Yohani, na Yakobo, aterera umusozi ajya gusenga. Mu gihe yasengaga, mu maso he hahinduka ukundi, n’imyambaro ye irakirana nk’umurabyo. Nuko haza abagabo babiri baganira na we, ari bo Musa na Eliya.Bababonekera babengerana ikuzo, bavugana na we iby’urupfu rwe, yari agiye gupfira i Yeruzalemu. Icyo gihe Petero na bagenzi be bari batwawe n’ibitotsi. Ngo bakanguke, babona ikuzo rya Yezu na ba bagabo babiri bari kumwe. Bagiye kugenda, Petero abwira Yezu ati «Mwigisha, kwibera hano nta ko bisa. Reka tuhace ibiraro bitatu, kimwe cyawe, ikindi cya Musa, n’ikindi cya Eliya.» Icyakora ntiyari azi icyo avuga.
Akivuga ibyo, igihu kiraza kirabatwikira; kibarenzeho bashya ubwoba. Nuko ijwi rituruka muri cya gihu rivuga riti «Uyu ni Umwana wanjye nihitiyemo; mujye mumwumvira!» Ijwi ngo rimare kuvuga, babona Yezu ari wenyine. Nuko muri iyo minsi baryumaho, ntibagira uwo babwira ibyo bari babonye.


c: text/html

text:
Abaminisitiri 4 basuye iyubakwa ry’Umudugudu wa Horezo
Yanditswe na NIYONSENGA SCHADRACK
Abaminisitiri barimo uw’Ibikorwa Remezo Amb.Gatete Claver, Minisitiri w’Ingabo Gen James Kabarebe, Minisitiri w’Ubutegetsi bw’Igihugu Kaboneka Francis, na Minisitiri w’Uburezi Dr Mutimura Eugene basuye Umudugudu w’Ikitegererezo wa Horezo uherereye mu murenge wa Rongi, mu karere ka Muhanga, berekwa aho ibikorwa byo kuwubaka bigeze.
Icyo gikorwa cyabaye ejo hashize tariki 13 Gicurasi 2018, abo ba Minisitiri bakaba bagaragarijwe zimwe mu mbogamizi zizatuma igihe cyari cyagenwe cyo kurangiza kubaka uwo mudugudu atari cyo ibikorwa bizasorezwaho.
Umudugudu w’Ikitegererezo wa Horezo uzatuzwamo imiryango itishoboye 108, ituye hirya no hino mu manegeka y’Akarere ka Muhanga.
Urwego rw’Inkeragutabara nk’uruhagarariye iyubakwa ry’uyu mudugudu ruvuga ko muri rusange ibikorwa byose bigenda neza icyakora hari zimwe mu mbogamizi zagiye zibaho ku buryo zatumye uyu mudugudu utazuzura mu mpera za Gicurasi 2018 nk’uko byari byarateganyijwe.
Gen. Ibingira Fred ukuriye Inkeragutabara yagize ati “Twagiye tugira imbogamizi zatumye itariki tutazayubahiriza kubera ibi biza byabaye zimwe mu mashini zagize ibibazo, ikindi ni sima, CIMERWA yagize ibibazo, ibyo bintu rero byatugizeho ingaruka ariko turabasezeranya ko bitarenze tariki ya 30 Kamena 2018 aha ng’aha hazaba harangiye”.
Minisitiri w’Ibikorwa Remezo, Amb.Gatete Claver yashimye muri rusange aho ibikorwa bigeze nyuma yo kuba haranabayemo izo mbogamizi zose anaboneraho gusaba ababishinzwe guharanira ko itariki ya 30 Kamena yazagera ibintu byose biri ku murongo.
Yagize ati: “Abantu ntibirare kuko turashaka ko ibikorwa byose birangira mbere y’igihe twihaye, turashimira Inkeragutabara kuko n’aho barekera aha abantu baravuga ko ari byiza ariko turashaka ko biba byiza kurushaho”.
Biteganyijwe ko uyu mudugudu ugomba kuzatahwa ku ya 04 Nyakanga 2018.
Uyu mudugudu uzaba ugizwe n’inzu 32 zubatse 4 muri 1, muri izo inzu harimo izo kubamo, ishuri, irerero ry’abana, ivuriro ry’ingoboka, ikibuga cy’umupira, uturima tw’igikoni, ibiraro by’inka, ibigega by’amazi n’ibindi bitandukanye.
Abubaka uyu mudugudu bavuga ko muri rusange ibikorwa byo kuwubaka no gutunganya ibisabwa byose kugira ngo abaturage bawutuzwemo bigeze kuri 62%.

robotstxt: allowed

filter: keep


text:
Ko igihe gikwiye cyo gutsinsura akarengane mu Rwanda ari iki ngiki, Abanyempano bari he ?
Mperutse kuganira n’umusaza w’incuti yanjye, nuko ancira umugani yakuye mu gitabo cyitwa « Quand la conscience s’éveille », cyanditswe n’umupadiri w’Umuyezuwiti witwa Antony de Mello.
-Umunsi umwe umuhigi yatoye igi mu ishyamba, yanga kurita ahubwo ararifata arishyira mu cyogo cy’inkoko ye maze irituragana n’andi magi. Umunsi wo kumena ugeze, rya gi rivamo AGACA, gakurana n’izindi nkoko. Kubera ko ako GACA kibwiraga ko nako ari inkoko nk’izindi kagenzaga nka zo muri byose: kagasesa ubutaka gashaka iminyorogoto n’utundi dusimba two kurya, karakokozaga, kagakubita amababa nk’agashaka kuguruka ariko ntigashobore kuva hasi bihagije, mbese nk’izindi nkoko zitazi kuguruka ! Iyo ibikona n’imihari byateraga inkoko bishaka icyo byirira, Agaca nako kakizwaga n’amaguru kakajya kwihishahisha mu bigunda no mu ngarani, nk’izindi nkoko ! Kibwiraga ko nta kundi byagenda, ko ubwo aribwo buzima bwako.
Imyaka irashira indi arataha, AGACA karasaza cyane. Umunsi umwe, mu gihe kariho kitegereza ikirere kitarangwamo igicu , karabukwa inyoni y’akataraboneka, yagurukaga bwangu kandi mu buryo buteye amabengeza, igasa n’inyerera ku muyaga gusa, mbese nk’aho idakeneye no gukubita amababa yayo asa n’asize zahabu.
Agaca-nkoko karayitegereza cyane, karayitangarira cyane, hanyuma kiyumvamo ubwuzu n’ ibyishimo byinshi mu mutima, kifuza kumera nka yo !
Niko kubaza, kati :
-Niko se badi, ntimwambwira iriya nyoni ari bwoko ki ?
-Inkoko yari hafi aho irasubiza iti :
-Ni AGACA (Aigle), Umutware w’inyamaswa zose. Agaca ni inyoni y’inyamahirwe cyane kandi karaturenze kuko kagenwe gutura mu kirere. Twe turi abo hasi , twararemewe gutura ku butaka kuko turi inkoko!
Agaca-nkoko karumirwa , gashima Imana yaremye inyoni ifite ububasha nk’AGACA !Bidatinze Agaca-nkoko karapfa kubera izabukuru, kagenda katamenye ko nako kari gafite kamere y’Agaca ariko ntikigera kabimenya !
Sinjye wahera.
1. Umugani ugana akariho
Iyo nitegereje ibibazo byo mu Rwanda, nkareba akarengane gateye isoni ubutegetsi bw’Agatsiko bukorera rubanda( kubambura imitungo yabo, kubaca imisanzu n’amakoro bya hato na hato, kubirukana mu mugi wa Kigali, kwima abanyeshuri bamwe buruse, gukona abagabo, kubasenyera amazu, kujyana urubyiruko rw’Abahutu muri Camps de concentration mu bigo bihishe hirya no hino mu gihugu, kubajyana ku ngufu ku rugamba muri Kongo kugira ngo bagweyo, kubacuza uburenganzira bwo kwisanzura mu gihugu cyabo, kubafungira akamama, kubicira ubusa,kubicisha inzara, ….) nkabona ukuntu abaturage twese tugerageza kwirwanaho dupfunda imitwe hirya no hino ngo turebe ko twaramuka….nkabona ukuntu imyaka ishize irenga 18, nta we urashobora kurusha Agatsiko amayeri ngo ahumurize rubanda, ayifashe kwishakamo imbaraga zo kwirwanaho…nkabona ukuntu abagerageje kwitanga ngo bavugire abarengana bagiye batereranwa kugeza ubwo bacitse intege burundu….ndibaza nti, ubu koko twese twemere dupfe nk’inkoko ? Bishatse se kuvuga ko nta GACA na kamwe katuvukamo ?
Igihe kirageze ngo umutimanama wa buri muyarwanda wikubite agashyi, abasinziriye bakanguke, bishakemo igisubizo, dore ibintu birakomeye.
Nemera ndashidikanya ko nta bwoko na bumwe bw’abantu Imana itahaye UDUCA twabwo ! AGACA ni umuntu wese wahawe ubushishozi,ubumenyi n’ ubutwari bwo kuba yajya ejuru agafasha abandi benegihugu kuzamuka aho kubatsindagira mu kuzimu nk’uko Agatsiko kabigenza! Gusa rero agaca kamwe ntacyo kakwimarira ! Iyo uduca twishyize hamwe tukaba ikipe, ntishobora gutsindwa !
Mu by’ukuri ikibazo gikomereye abanyarwanda kurusha ibindi muri iki gihe ni iki : wagira ngo UDUCA twahawe kuvuka muri Benekanyarwanda turasinziriye bikomeye kuko twibwira ahari ko ari INKOKO, ko twagenewe gutura ku butaka ! Abanyarwanda barumva inkoko ziteteza, zigakokoza…..ariko kuguruka, bikabura! Harabura iki ? AGACA, UDUCA !
1.Ubuhanuzi
Rubyiruko rw’u Rwanda, iyo mwitegereje kariya Gatsiko k’Abassajya kabatagangaje mwibwira ko mwebwe mudashobora kwicara ku ntebe bicayeho ? Mwibwira se ko mudashobora gufata ubutegetsi ngo muyobore igihugu mu mutekano, mu mahoro n’umudendezo abenegihugu bose banyotewe ? Bahora babumvisha ko iyo ngabire y’Ubuyobozi bw’igihugu yahawe Agatsiko k’Abassajya bonyine, mwebwe mukaba mugomba kubabera abagaragu gusa ! Oya rwose mwikwemera ibinyoma nk’ibyo, siko Imana yabiteganyije. Hari ukundi u Rwanda rwayoborwa, buri wese muri twe akabaho nta kiboko kimuri ku mugongo. Hari ukundi byagenda Abanyarwanda bakareka gukomeza gupfana agahiri n’agahinda:
(1)Umunyarwanda wese wiyumvamo ko atari Inkoko isanzwe ahubwo ari AGACA, nave mu nkoko, areke gukomeza kwifata nk’izindi nkoko, nakubite amababa , agane ikirere.
(2)Umunyarwanda wese ubona umuntu w’urubyiruko, umusore cyangwa inkumi, wifitemo impano (charisme) yo kuba yagira uruhare mu ikipe ya politiki yayobora Abanyarwanda mu nzira yo guhangana n’akarengane, namutere inkunga yose ishoboka , amubwire ko agomba kuva mu nkoko, akaguruka.
(3) Umunyarwanda wese wumva afite icyo yafashisha abiyemeje guhara amagara yabo (UDUCA) kugira ngo bahangane n’Agatsiko, bafashe Abanyarwanda gusubirana ubwigenge bwabo, natange inkunga ye atitangiriye itama.
Umwanzuro
Ikibazo cy’u Rwanda ni politiki! Umuti wacyo uzatangwa na politiki. Gukora politiki nziza bisaba ibintu bibiri by’ingenzi : IMPANO (charisme) n’IGIHE GIKWIYE(opportunité). Ko igihe gikwiye ari iki ngiki, Abanyempano bari he ?
Wowe munyarwanda, cyane cyane uw’urubyiruko, wowe ujya wiyumvamo ko ushobora kuba ufite impano yo gutinyuka, impano yo kurenga inyungu zawe bwite, impano yo kwitanga, wowe wumva ko wafata iya mbere ku rugamba rwo kurwanya akarengane….haguruka, tinyuka ushake abo mubyumva kimwe, igihe kirageze.
Niba wumva bitaguteye impungenge cyane, ohereza akajambo FIAT (Bingirirweho) kuri iyi aderesi email : agacashenge@yahoo.fr. Mu minsi itarambiranye mushobora guhura , mugasenga Imana, mukayisaba imbaraga zo gukomeza ikivi no gufatanya n’abababanjirije ku rugamba rw’amahoro.
Birakwiye kandi biratunganye.
Imana ihe umugisha u Rwanda n’Abanyarwanda aho bari hose ku isi.
Uwanyu, Padiri Thomas
kuri Runyogomba na Padiri. (jeudi, 23 août 2012 08:59)
Kuri Runyogomba k j,kura umujinya muri wowe. Ibyo uvuga ni ukuri abahutu ndetse bafatanyije na ba Kajuga n’abandi nkawe bahohoteye abana bu Rwanda.ariko wica urubanza wirengagije urundi ruhande nabo barapfushije kandi hari ababiciye.kandi ntiwavuga ko abishwe ari bo bari barishe mbere.nabo abenshi muri bo bararenganye.muri make rero abantu bazize ubusa ku mpande zombi,n’ubwo abakabiri bazize kwihorera bivaze n’umujinya nk’uwo wawe.
Ubu rero wagombye kureba icyo wigomwa, ndavuga kwihanganira ibyahise noneho ukunga abanyarwanda tukubaka igihugu cyacu.
Wirundira abahutu bose mu gitebo kimwe.wokubasuzugra kuko nta kabazo kaba gato.hari umuntu wigeze kuvuga ngo akabuye gato cyane kakwinjira mu nkweto ukakagendana ariko ugezaho kubera kugusumbuwa ukunama ukagakura mo.Twe turashaka rero imvugo zunga abantu zitari za kabikabi. Genda muri Gvnt urebe abo bahutu na President wacu afatanyije na bamwe muri bo mu kubaka no kuyobora igihugu.Wowe ikibazo kigirane n’abicanyi gusa kandi n’ushishoza uri bubasange ku mpande zose.
Uriya ushaka gusimbuza interahamwe uduca ntago ahagarariye abahutu.Avuga ibyo ashatse kuko urubuga ari urwe,ariko na isi yose imuhanze amaso,kuko ntabwo abanyarwanda bazemera gusubizwa mu kabi(danger) banyuzemo bakareba.yibuke ko generations abwira(ashaka gushuka) ziboneye byose namaso yazo.
Padiri nongere nkugire inama hari ibyo uzandika bahite bagukatishiriza igipapuro kikujyana LA HAYE.uzabaze Ngeze Hasani icyo afungiye.wibuke inzira ushaka ko ibibazo by’u Rwanda bikemukamo idashoboka amaraso y’izindi nzirakarengane atamenetse.uzayabazwa.
murakoze.


text:
IGICE CYA 14
Yehova Yatanze ‘Incungu [ku bwa] Benshi’
1, 2. Bibiliya igaragaza ite imimerere abantu barimo, kandi se, umuti umwe rukumbi wayo ni uwuhe?
“IBYAREMWE byose binihira hamwe bikaramukirwa hamwe” (Abaroma 8:22). Muri ayo magambo, intumwa Pawulo yagaragaje imimerere iteye agahinda turimo. Turebye ibintu mu buryo bwa kimuntu, bisa n’aho nta muti wakuraho imibabaro, icyaha n’urupfu. Ariko kandi, Yehova si nk’umuntu ufite ubushobozi buciriritse (Kubara 23:19). Imana irangwa n’ubutabera yaduhaye umuti w’imibabaro duhura na yo. Uwo muti ni incungu.
2 Incungu ni yo mpano ikomeye kurusha izindi zose Yehova yahaye abantu. Ituma tubasha gukizwa icyaha n’urupfu (Abefeso 1:7). Ni yo rufatiro rw’ibyiringiro by’ubuzima bw’iteka, haba mu ijuru cyangwa ku isi izaba yahindutse paradizo (Luka 23:43; Yohana 3:16; 1 Petero 1:4). Mu by’ukuri se, incungu ni iki? Ni gute igira icyo itwigisha ku bihereranye n’ubutabera bwa Yehova bwo mu rwego rwo hejuru?
Uko Haje Gukenerwa Incungu
3. (a) Kuki byaje kuba ngombwa ko hatangwa incungu? (b) Kuki Imana itashoboraga guha urubyaro rwa Adamu ikindi gihano cyoroheje kitari urupfu?
3 Byaje kuba ngombwa ko incungu itangwa bitewe n’icyaha cya Adamu. Kubera ko Adamu atumviye Imana, yaraze urubyaro rwe indwara, agahinda, imibabaro n’urupfu (Itangiriro 2:17; Abaroma 8:20). Imana ntiyashoboraga kuganzwa n’ibyiyumvo maze ngo ibahe ikindi gihano cyoroheje kitari urupfu. Iyo iza kubigenza ityo, yari kuba yirengagije itegeko ryayo bwite rivuga riti ‘ibihembo by’ibyaha ni urupfu’ (Abaroma 6:23). Byongeye kandi, iyo Yehova aza kureka kubahiriza amahame ye ahereranye n’ubutabera, icyo gihe hari kubaho akaduruvayo n’ubwicamategeko mu rwego rw’isi yose!
4, 5. (a) Ni gute Satani yashinje Imana ibinyoma, kandi se, kuki Yehova yahatiwe gukemura ibyo bibazo? (b) Ni ikihe kirego Satani yazamuye ku bihereranye n’abagaragu b’indahemuka ba Yehova?
4 Nk’uko twabibonye mu Gice cya 12, ukwigomeka kwabereye muri Edeni kwabyukije ibibazo bikomeye kurushaho. Satani yashyize ikizinga ku izina ryiza ry’Imana. Mu by’ukuri, yashinje Yehova ko ari umubeshyi akaba n’umutegetsi w’umugome utegekesha igitugu, wanze ko ibiremwa bye bigira umudendezo (Itangiriro 3:1-5). Igihe Satani yasaga n’aho aburijemo umugambi w’Imana w’uko isi yuzura abantu bakiranuka, yanashinje Imana ko yananiwe gusohoza uwo mugambi (Itangiriro 1:28; Yesaya 55:10, 11). Iyo Yehova aza kureka ibyo bibazo ntibisubizwe, wenda ibyinshi mu biremwa bye bifite ubwenge byashoboraga gutakaza icyizere byari bifitiye ubutegetsi bwe.
5 Nanone kandi, Satani yaharabitse abagaragu b’indahemuka ba Yehova, abashinja ko bamukorera basunitswe n’impamvu zishingiye ku bwikunde kandi avuga ko baramutse bahuye n’ingorane nta n’umwe muri bo wakomeza kuba uwizerwa ku Mana (Yobu 1:9-11). Ibyo bibazo byari bikomeye cyane kurusha imimerere ibabaje abantu bahura na yo. Mu buryo bukwiriye, Yehova yumvise agomba gusubiza ibyo birego by’ibinyoma byazamuwe na Satani. Ariko se, ni gute Imana yari gutanga umuti w’ibyo bibazo kandi ikanarokora abantu?
Incungu Ihwanye n’Ibyangijwe n’Icyaha
6. Ni ayahe magambo amwe n’amwe akoreshwa na Bibiliya mu kuvuga uburyo Imana yakoresheje kugira ngo irokore abantu?
6 Umuti Yehova yatanze kuri ibyo bibazo warangwaga n’imbabazi n’ubutabera mu buryo bwimbitse, mbese wari umuti utarashoboraga gutangwa n’umuntu n’umwe. Nyamara kandi, wari umuti usobanutse neza mu buryo buhebuje. Werekezwaho mu buryo butandukanye witwa ikiguzi, kwiyunga n’Imana, n’impongano (1 Abakorinto 6:20; Abakolosayi 1:20; Daniyeli 9:24). Ariko kandi, wenda amagambo yabisobanura neza ni ayakoreshejwe na Yesu ubwe. Yaravuze ati ‘Umwana w’umuntu ntiyaje gukorerwa, ahubwo yaje gukorera abandi no gutangira ubugingo bwe kuba incungu [mu Kigiriki, lyʹtron] ya benshi.’
7, 8. (a) Mu Byanditswe, ijambo “incungu” risobanura iki? (b) Ni mu buhe buryo incungu yerekeza ku kintu kingana n’ikindi?
7 Incungu ni iki? Ijambo ry’Ikigiriki ryakoreshejwe aha ngaha rituruka ku nshinga isobanurwa ngo “kurekura cyangwa kubohora.” Iryo jambo ryakoreshwaga ryerekeza ku mafaranga yatangwaga kugira ngo barekure imfungwa z’intambara. Mu buryo bw’ibanze rero, incungu ishobora gusobanurwa ko ari ikiguzi runaka gitangwa kugira ngo cyishyure ikindi kintu. Mu Byanditswe bya Giheburayo, ijambo ryahinduwemo “incungu” (koʹpher) rituruka ku nshinga isobanurwa ngo “gutwikira.” Ibyo biradufasha gusobanukirwa ko gutanga incungu nanone bisobanura gutwikira ibyaha.
8 Mu buryo bushishikaje, inkoranyamagambo imwe yavuze ko iryo jambo (koʹpher) “buri gihe ryumvikanisha ikintu kingana n’ikindi,” cyangwa gihwanye na cyo (Theological Dictionary of the New Testament). Bityo, umufuniko wari utwikiriye isanduku y’isezerano wari uhwanye neza neza n’isanduku ubwayo. Mu buryo nk’ubwo, kugira ngo icyaha gitangirwe incungu cyangwa gitwikirwe, hagombaga gutangwa ikiguzi gihwanye neza na cyo, cyangwa gitwikira rwose ingaruka mbi zatewe n’icyaha. Ku bw’ibyo, Amategeko Imana yahaye Abisirayeli yagiraga ati “ubugingo buhōrerwe ubundi, ijisho rihōrerwe irindi, iryinyo rihōrerwe irindi, ikiganza gihōrerwe ikindi. [I]kirenge gihōrerwe ikindi.”
9. Kuki abantu b’indahemuka batambaga ibitambo by’amatungo, kandi se, ni gute Yehova yabonaga ibyo bitambo?
9 Abantu b’indahemuka babayeho uhereye kuri Abeli batambiraga Imana ibitambo by’amatungo. Mu kubigenza batyo, bagaragaje ko bari basobanukiwe neza ibihereranye n’icyaha, kandi ko abantu bari bakeneye gucungurwa, bakaba baragaragaje ko bizeraga amasezerano y’Imana y’uko yari kuzakiza abantu binyuriye ku “mbuto” yayo (Itangiriro 3:15, NW; 4:1-4; Abalewi 17:11; Abaheburayo 11:4). Yehova yishimiraga ibyo bitambo kandi yahaye abo bamusengaga kugira igihagararo cyiza. Ariko kandi, ibyo bitambo by’amatungo byari ibintu by’ikigereranyo gusa. Mu by’ukuri, amatungo ntiyashoboraga gutwikira ibyaha by’abantu, kubera ko yari hasi y’abantu. (Zaburi 8:5-9, umurongo wa 4-8 muri Biblia Yera.) Ni yo mpamvu Bibiliya ivuga iti “ntibishoboka ko amaraso y’amapfizi n’ay’ihene akuraho ibyaha” (Abaheburayo 10:1-4). Ibyo bitambo byari ikigereranyo gusa cy’igitambo nyakuri cy’incungu cyari kuzatangwa.
“Incungu [Ihwanye n’Icyo Adamu Yatakaje]”
10. (a) Umucunguzi yagombaga kuba ahwanye na nde, kandi kuki? (b) Kuki igitambo cy’umuntu umwe gusa ari cyo cyari gikenewe?
10 Intumwa Pawulo yaravuze iti “bose bokojwe gupfa na Adamu” (1 Abakorinto 15:22). Bityo, incungu yagombaga gutuma habaho urupfu rw’umuntu uhwanye rwose na Adamu
“Incungu ya bose [ihwanye n’icyo Adamu yatakaje]”
11. (a) Ni mu buhe buryo umucunguzi yari ‘gusogongerera abantu bose urupfu’? (b) Kuki Adamu na Eva batari kungukirwa n’incungu? (Reba ibisobanuro biri ahagana hasi ku ipaji.)
11 Yehova yateganyije uburyo bwari gutuma haboneka umuntu utunganye wari witeguye gutanga ubuzima bwe ho igitambo. Dukurikije uko bivugwa mu Baroma 6:23, ‘ibihembo by’ibyaha ni urupfu.’ Igihe uwo mucunguzi yari gutanga ubuzima bwe ho igitambo, yari ‘gusogongerera abantu bose urupfu.’ Mu yandi magambo, yari kwishyura igihembo cy’icyaha cya Adamu (Abaheburayo 2:9; 2 Abakorinto 5:21; 1 Petero 2:24). Ibyo byari kugira ingaruka zikomeye zihuje n’amategeko. Iyo ncungu yari guhindura ubusa iteka ryo gupfa abantu bumvira bo mu rubyaro rwa Adamu baciriweho, maze ikarandura burundu ububasha burimbura bw’icyaha. *
12. Tanga urugero rugaragaza ukuntu kwishyura umwenda umwe bishobora kugirira akamaro abantu benshi.
12 Dufate urugero: tekereza utuye mu mujyi munini aho abenshi mu baturage bakora mu ruganda runini rw’aho ngaho. Wowe n’abaturanyi bawe muhembwa umushahara utubutse mu kazi mukora kandi mufite ibya ngombwa byose mu buzima, kugeza igihe urwo ruganda rwahagarikiye gukora. Kuki urwo ruganda rwahagaze? Umuyobozi w’urwo ruganda yabaye umuhemu, maze atuma ruhomba. Wowe n’abaturanyi bawe mugize mutya mubura akazi, none ntimushobora kubona ibintu bya ngombwa mukeneye. Abo mwashakanye, abana banyu ndetse n’abo mubereyemo imyenda bose barahababariye bitewe n’uwo muntu umwe w’umuhemu. Mbese, icyo kibazo gishobora kubonerwa umuti? Yego rwose! Hari umugiraneza umwe w’umukungu wiyemeje kugira icyo akora. Azi neza agaciro urwo ruganda rwari rufite. Nanone kandi, yumva ababariye abakozi benshi barukoragamo n’imiryango yabo. Ku bw’ibyo, afashe ingamba zo kwishyura umwenda urwo ruganda rwari rurimo maze yongera gutangiza imirimo mu ruganda. Kwishyura uwo mwenda umwe byorohereje rwose abakozi barwo benshi n’imiryango yabo ndetse n’abo bari barimo imyenda. Mu buryo nk’ubwo, kwishyura umwenda wa Adamu byagiriye akamaro miriyoni nyinshi z’abantu.
Ni Nde Watanze Incungu?
13, 14. (a) Ni mu buhe buryo Yehova yatanze incungu yo gucungura abantu? (b) Incungu yahawe nde, kandi se, kuki byari ngombwa ko ayihabwa?
13 Yehova wenyine ni we washoboraga gutanga ‘umwana w’intama, ukuraho ibyaha by’abari mu isi’ (Yohana 1:29). Ariko, Imana ntiyapfuye gufata umumarayika uwo ari we wese ngo imwohereze aze gucungura abantu. Ahubwo, yohereje Umwe washoboraga gutanga igisubizo cya nyuma cy’ikirego Satani yashinje abagaragu ba Yehova. Ni koko, Yehova yarigomwe mu buryo busumba ubundi bwose, yohereza Umwana we w’ikinege, ‘wari umunezero we’ (Imigani 8:30). Umwana w’Imana yemeye ‘kwisiga ubusa,’ yiyambura kamere ye yo mu ijuru (Abafilipi 2:7). Mu buryo bw’igitangaza, Yehova yimuye ubuzima na kamere byarangaga Umwana we w’imfura wo mu ijuru maze abishyira mu nda y’umwari w’Umuyahudikazi witwaga Mariya (Luka 1:27, 35). Igihe yari kuba ari umuntu, yari kuzitwa Yesu. Ariko mu buryo buhuje n’amategeko, yashoboraga kwitwa Adamu wa kabiri, kubera ko yari ahwanye na Adamu mu buryo bwuzuye (1 Abakorinto 15:45, 47). Ku bw’ibyo rero, Yesu yashoboraga kwitangaho igitambo akaba incungu y’abantu b’abanyabyaha.
14 Iyo ncungu yari guhabwa nde? Muri Zaburi ya 49:8 (umurongo wa 7 muri Biblia Yera), havuga mu buryo bweruye ko incungu yahawe “Imana.” Ariko se, Yehova si we wabanje gukora gahunda yo kugira ngo hatangwe incungu? Ni byo rwose. Ariko kandi, ibyo ntibituma incungu iba ikintu kidafite icyo kivuze, cyatanzwe mu buryo bwo kurangiza umuhango gusa
15. Kuki byari ngombwa ko Yesu agerwaho n’imibabaro kandi agapfa?
15 Mu rugaryi rwo mu mwaka wa 33 I.C., Yesu Kristo yemeye kugerwaho n’ibintu bibabaje byaganishaga ku gutanga incungu. Yemeye gufatwa bamuziza ibirego by’ibinyoma, bamuhamya icyaha, hanyuma amanikwa ku giti yiciweho. Ariko se, byari ngombwa ko Yesu ababazwa bene ako kageni? Yego rwose, kubera ko ikibazo gihereranye n’ubudahemuka bw’abagaragu b’Imana cyagombaga gukemurwa. Mu buryo bwumvikana, Imana ntiyemeye ko Herode yica Yesu igihe yari akiri umwana (Matayo 2:13-18). Ariko kandi, igihe Yesu yari amaze kuba mukuru, yagabweho ibitero bya simusiga na Satani kandi yashoboye kubyihanganira asobanukiwe mu buryo bwuzuye impamvu zabyo. * Kuba Yesu yarakomeje kuba umuntu ‘wera [“w’indahemuka,” NW] , utagira uburiganya, utanduye, watandukanyijwe n’abanyabyaha’ nubwo yakorewe ibintu bibabaje cyane, byatanze igihamya kidasubirwaho kigaragaza ko Yehova afite abagaragu bakomeza kuba abizerwa mu gihe bahanganye n’ibigeragezo (Abaheburayo 7:26). Ntibitangaje rero kuba mbere y’uko Yesu apfa yararanguruye n’ijwi rigaragaza ugutsinda, ati “birarangiye.”
Arangiza Umurimo We wo Gucungura Abantu
16, 17. (a) Ni mu buhe buryo Yesu yakomeje umurimo we wo gucungura abantu? (b) Kuki byari ngombwa ko Yesu ahagarara “imbere y’Imana ku bwacu”?
16 Yesu yagombaga kurangiza umurimo we wo gucungura abantu. Ku munsi wa gatatu nyuma y’urupfu rwa Yesu, Yehova yaramuzuye (Ibyakozwe 3:15; 10:40). Binyuriye kuri icyo gikorwa kitazibagirana, Yehova ntiyagororeye Umwana we ku bw’umurimo yamukoreye ari uwizerwa gusa, ahubwo yanamuhaye uburyo bwo kurangiza umurimo we wo gucungura abantu ari Umutambyi Mukuru w’Imana (Abaroma 1:4; 1 Abakorinto 15:3-8). Intumwa Pawulo yaravuze iti ‘Kristo, amaze kuza, ahinduka umutambyi mukuru. Kandi ntiyinjijwe ahera cyane n’amaraso y’ihene cyangwa n’ay’ibimasa, ahubwo yahinjijwe rimwe n’amaraso ye, amaze kutubonera gucungurwa kw’iteka. Kuko Kristo atinjiye ahera haremwe n’intoki, hāsuraga ha handi h’ukuri, ahubwo yinjiye mu ijuru ubwaho, kugira ngo none ahagarare imbere y’Imana ku bwacu.’
17 Kristo ntiyashoboraga kujyana amaraso ye nyamaraso mu ijuru (1 Abakorinto 15:50). Ahubwo, yajyanyeyo icyo ayo maraso yashushanyaga, ni ukuvuga agaciro kemewe n’amategeko k’igitambo cy’ubuzima bwe bwa kimuntu butunganye. Hanyuma, Yesu yagiye imbere y’Imana ayimurikira ku mugaragaro agaciro k’ubwo buzima bwatanzweho incungu kugira ngo ibe impongano y’abantu b’abanyabyaha. Mbese, Yehova yaba yaremeye icyo gitambo? Yego rwose! Kandi ibyo byagaragaye kuri Pentekote yo mu mwaka wa 33 I.C., igihe umwuka wera wasukwaga ku bigishwa bagera ku 120 bari i Yerusalemu (Ibyakozwe 2:1-4). Nubwo ibyo bintu byari bishishikaje cyane, icyo gihe ni bwo inyungu zihebuje z’incungu zari zitangiye kugaragara.
Inyungu Zituruka ku Ncungu
18, 19. (a) Ni ayahe matsinda abiri y’abantu yungukirwa n’ukwiyunga kwabayeho binyuriye ku maraso ya Kristo? (b) Ku bantu bagize “[imbaga y’]abantu benshi,” ni izihe nyungu zimwe na zimwe zituruka ku ncungu babona muri iki gihe, kandi se, ni izihe bazabona mu gihe kizaza?
18 Mu rwandiko Pawulo yandikiye Abakolosayi, yavuze ko Imana yabonye bikwiriye ko Yiyunga n’ibintu byose binyuriye kuri Kristo, maze igatuma haboneka amahoro binyuriye ku maraso yamenekeye ku giti cy’umubabaro. Pawulo yanavuze ko uko kwiyunga kwarebaga amatsinda abiri atandukanye y’abantu, ni ukuvuga “ibyo mu ijuru” n’“ibyo ku isi” (Abakolosayi 1:19, 20; Abefeso 1:10). Itsinda rya mbere rigizwe n’Abakristo 144.000 bahawe ibyiringiro byo kuzaba abatambyi mu ijuru n’abami bazafatanya na Kristo Yesu mu gutegeka isi (Ibyahishuwe 5:9, 10; 7:4; 14:1-3). Binyuriye kuri bo, abantu bumvira bazagenda buhoro buhoro bungukirwa n’incungu, mu gihe cy’imyaka igihumbi.
19 “Ibyo ku isi” ni abantu bategereje kuzabona ubuzima butunganye ku isi izaba yahindutse Paradizo. Mu Byahishuwe 7:9-17, bavugwaho ko ari “[imbaga y’]abantu benshi” bazarokoka ‘umubabaro mwinshi’ wegereje. Ariko kandi, si ngombwa ko bategereza icyo gihe kugira ngo babone inyungu zituruka ku ncungu. Bamaze ‘kumesa ibishura byabo, babyejesha amaraso y’Umwana w’Intama.’ Kubera ko bizera incungu, n’ubu babona inyungu zo mu buryo bw’umwuka zituruka kuri iyo gahunda yateganyijwe mu buryo bwuje urukundo. Babazweho gukiranuka kubera ko ari incuti z’Imana (Yakobo 2:23)! Ku bw’igitambo cya Yesu, bashobora ‘kwegera intebe y’ubuntu badatinya’ (Abaheburayo 4:14-16). Iyo bakosheje, barababarirwa by’ukuri (Abefeso 1:7). Nubwo ari abantu badatunganye, bafite umutimanama utabacira urubanza (Abaheburayo 9:9; 10:22; 1 Petero 3:21). Bityo rero, kwiyunga n’Imana si ikintu runaka biringiye ko kizabaho mu gihe kizaza, ahubwo ni ikintu kigaragara ubu (2 Abakorinto 5:19, 20)! Mu gihe cy’Ubutegetsi bw’Imyaka Igihumbi, bazagenda ‘babaturwa ku bubata bwo kubora,’ kandi amaherezo ‘bazinjira mu mudendezo w’ubwiza bw’abana b’Imana.’
20. Ni mu buhe buryo gutekereza ku ncungu mu buryo bwimbitse bikugiraho ingaruka wowe ubwawe?
20 ‘Imana ishimwe ku bwa Yesu Kristo’ kubera ko yatanze incungu (Abaroma 7:25)! Muri rusange, biroroshye kwiyumvisha incungu icyo ari cyo, ariko kandi, ifite ibisobanuro byimbitse cyane, ku buryo bidutangaza (Abaroma 11:33). Kandi iyo dutekereje ku ncungu mu buryo burangwa no gushimira, bidukora ku mutima, bigatuma turushaho kugirana imishyikirano ya bugufi n’Imana irangwa n’ubutabera. Kimwe n’umwanditsi wa Zaburi, dufite impamvu zifatika zo gusingiza Yehova, we ‘ukunda gukiranuka n’imanza zitabera.’
^ par. 11 Adamu na Eva ntibashoboraga kungukirwa n’incungu. Amategeko ya Mose yari akubiyemo ihame rihereranye n’umwicanyi wabaga wishe umuntu abigambiriye, ihame rigira riti “ntimukemere ikarabo ry’uwishe umuntu, akaba akwiye guhōrwa” (Kubara 35:31). Uko bigaragara, Adamu na Eva bagombaga gupfa kubera ko basuzuguye Imana babizi kandi babishaka. Nguko uko batakaje ibyiringiro byabo byo kubaho iteka.
^ par. 15 Kugira ngo Yesu azibe icyuho cyatewe n’icyaha cya Adamu, ntiyagombaga gupfa ari umwana utunganye, ahubwo yagombaga gupfa ari umugabo utunganye. Wibuke ko Adamu yakoze icyaha abigambiriye, azi neza uburemere bw’ibyo akoze n’ingaruka zabyo. Bityo, kugira ngo Yesu abe “Adamu wa nyuma” kandi atwikire icyo cyaha cyakozwe, yagombaga kugira amahitamo yo gukomeza gushikama kuri Yehova mu buryo bugaragaza ko ari umuntu ukuze kandi ko asobanukiwe ibintu neza (1 Abakorinto 15:45, 47). Ku bw’ibyo, imibereho ya Yesu yaranzwe n’ubudahemuka


text:
Inkuru: Gira neza ukiriho
Abagabo babiri barapfuye bahurira hakurya y’ubuzima, noneho umwe wari umukire kw’isi abaza undi ati “Kubera iki abantu bo kw’isi bagukunda ariko ngewe bakaba banyanga?, Banyita umwirasi, ngo ngira ubugugu Kandi igihe napfuye narasize mbagabanyije imitungo yanjye yose, wowe ntacyo wabasigiye.”
Undi aramusubiza ati “Hariho ingurube ihora iburana ku NKA iti ‘Abantu bose bahora bakwita ko uri mwiza, ndabizi nyine nturi mubi, kuko ubaha amata wenda, ariko rero nanjye mbaha ibintu byinshi cyane ndetse no kukurusha, nk’inyama, sosiso, ibinono, amavuta yo kurya, akabenzi n’ibindi byinshi. Ariko bagakomeza banyita ikigurube gusa, Ni ukubera iki bansuzugura ngewe ariko?’ ”
Inka ibitekerezaho agahe gato isubiza ya ngurube iti “Erega ngewe ibyo mbaha mbibaha nkiri mu zima nkibabamo, ariko weho ho ntacyo ubaha ukibabamo keretse igihe upfuye gusa.”
Natwe ntitugatereze ngo urupfu ruze tubone kugira neza kuri uwo munota, kuko ibifite agaciro karushijeho kuba kenshi ari ukugira neza ukiriho, kubwira abantu ko ubakunda ukibarimo biruta cyane kubabwira ko ubakunda ku munota wa nyuma uri guhumeka umwuka wa nyuma, ntugatakaze undi mwanya mu buzima utegereje kugira neza ibyo wagakoze uyu munsi, ntugatakaze amahirwe yo kugirira ineza abandi mu buzima bwawe, kuko iyo ishobora kuba ariyo neza yonyine bagiriwe mu buzima bwabo, kandi ishobora kubahindurira ubuzima burundu kurusha uko wabitekereza. Gira neza ukiriho, muri buri mahirwe ubonye yo gufasha.
Imigani 3:28 Ntukarerege mugenzi wawe uti“Genda uzagaruke ejo mbiguhe”,Kandi ubifite iruhande rwawe.


text:
Uwabaye Nyampinga w’u Rwanda, mu mwaka wa 2014, Akiwacu Colombe, yatangaje byinshi byerekeye ubuzima bwe ubwo yari afite ikamba rya Miss Rwanda ndetse anahishura ko hari umugabo washatse ko baryamana akamufasha mu mushinga yari arimo wo kubakira abatishoboye mu Karere ka Rwamagana.
Aganira n’itangazamakuru , Akiwacu yabajijwe nimba nta muntu wigeze umushuka ku bijyanye no gukora imibonano mpuzabitsina mugihe yari afite ikamba rya Nyampinga w’u Rwanda, ahamya ko bahari nubwo yabangiye.
Yagize ati:”…Nahuye nabyo byinshi cyane! Akenshi biba iyo ugiye gusaba inkunga y’ibintu runaka, njye nabibonye cyane ndi gukusanya inkunga yo kubakira incike zo mu Karere ka Rwamagana. Wajyaga nko kureba umuntu yakubwiye ngo uze, mugasangira mugatangira kuvuga, bikarangira nta kintu aguhaye ari kugusaba ibindi byerekeye ubusambanyi, ukumva uratengushywe kuko wumvaga ari umuntu muzima ugiye kugufasha ugasanga ni nk’umuntu ukuruta cyane.
Nyuma yo kuba Miss, Akiwacu Colombe yavuye mu Rwanda muri Nzeri 2015 yerekeza mu Bufaransa gukomeza amasomo ubu yasoje icyiciro cya kabiri cya kaminuza, ari kwiga icyiciro cya Gatatu cya Kaminuza.
Ubu Colombe yagarutse mu Rwanda , mu gikorwa cyo kuzagira uruhare mu gutanga amanota mu irushanwa rya Miss Supranational rizaba tariki 8 Nzeri 2019.


text:
Abakoresha iPhone basanzwe bazi application yitwa “Find My” ifasha nyiri telefoni gushaka ikindi gikoresho cyakozwe na Apple.
Ubusanzwe iyo application yifashishwaga umuntu ashaka nk’indi telefoni, mudasobwa, iPad, iPod n’isaha byakozwe na Apple.
Mu mavugurura yakozwe, ubu noneho abakoresha ikoranabuhanga ry’icyo kigo bazajya bifashisha iyo application bashaka na “écouteurs” zo mu bwoko bwa “AirPods Pro” ni iza “AirPods Max” kubera amavugurura yashyizwe mu mikorere yazo.
Icyakora izo mu bwoko bwa “second-generation AirPods” zo ntizikorana n’iryo koranabuhanga.
Gushaka igikoresho cyakozwe na Apple cyatakaye, ufungura application ya Find My kuri iPhone, ugakanda ahanditse “devices” maze ugahitamo izina ry’icyo wabuze.
Nyuma y’aho ujya muri “Mark As Lost” ukemeza “Pending” cyangwa “Activated” hanyuma ugakanda “Turn off”.
Ushobora no gukoresha uburyo bwa “separation alerts” aho igikoresho runaka kiba kiri hafi ya iPhone, ukemeza muri telefoni yawe ko mu gihe ugisize inyuma cyangwa kigiye kure yayo wabimenyeshwa.
Icyo gihe nk’iyo ari “écouteurs” wari wahuje na telefoni yawe kuri Bluetooth, iyo itumanaho ricitse uhita ubimenyeshwa. Ujya muri application ya Find My, nazo wamaze kuzifungura ugakanda ku izina ryazo, ukemeza ahanditse “notify me when left behind toggle”.
Iri koranabuhanga ni rishya ndetse rigaragara muri iPhone zikoresha iOS 15 ari nayo version iheruka.


text:
Hari ibibazo 5 ugomba kubaza umuntu ukujyanye mu rukundo, yakubonera igisubizo cyabyo mugakomeza. Mbere y’ibyo bibazo ariko ni na byiza ko ubanza ukamenya(ukanamubaza) ngo urukundo ni iki?
‘Urukundo ni iki?’ Hari abantu bajya mu rukundo batazi ngo urukundo ni iki? Urukundo ni “Imbaraga zituma ugukunda atakaza, areka ibyo yakundaga cyaneee! nk’ibyiza(Qualités) akakira ibyo wowe ufite nk’ibibi( Défauts) [Urukundo ni imbaraga zituma umuntu akwakira muri we, ariko mu kukwakira agatakaza 50% y’ibyo yakundaga ariko udafite, akakira 50% y’ibyo yangaga ariko bikuranga.]
Ibyo akabyemera kandi akabyakira. Ku musaraba burya Yesu yagaragaje urukundo, ni yo mpamvu Bibiliya itubwira ngo “Umusaraba ni imbaraga ihesha uwizera wese agakiza”. Urukundo ni imbaraga ikwakira, atari uko wagize amaguru meza yakundaga, atari uko wambaye mukondowazi yakundaga, akavuga ngo nubwo nakundaga ibi,… bitagaragara kuri we, reka mwakire ibi nemere mbisige!
Mbere yo kwinjira mu rukundo banza umubaze ibi bibazo 5
1.Uwo ugiye gukunda ni nde, urunzi?: Kumenya ngo uri nde, ni amateka yawe, ni aho uvuka, ni imyemerere yawe. Umuntu ugukunda agomba kwemera amateka yawe, akubaha ababyeyi bawe. Niba amateka yawe ukiri isugi, cyangwa ukaba warasambanye ariko ukaza kwihana ukakira Yesu nk’Umwami n’Umukiza w’ubugingo bwawe, ukavuga ngo sinzongera kuryamana n’undi muntu uwo ari we wese, ibyo agomba kubyubaha.
Wa mukobwa we, wa muhungu we, umuntu umaze kuryamana nawe uba usuzuguwe! Umuntu wese uzakubwira ngo muryamane kubera urukundo, ntabwo azaba yubashye Imana, umuryango, n’ababyeyi bawe, kandi nta n’ubwo aba akubashye.
Imyemerere yawe: Iyo amaze kwemera ko uri umukristo, agomba kumenya ko hariho itegeko rivuga ngo” Ntugasambane” Iyo atabyubashye, ntabwo aba agukunda.
3. Urukundo rwacu rurerekeza he?: Hari insigamigani mu Kinyarwanda ivuga ngo “Yaje nk’iyagatera”. Mwa bakobwa mwe, hari abahungu baza nk’iya gatera! Mwa bahungu mwe, hari abakobwa baza nk’iya gatera! Akaza utazi iyo aturutse. Ugomba kumenya ngo uyu muntu ni uwahe, urukundo rwacu rutangiriye he ruzarangirira he?
4. Ni ryari?: Intego yacu y’urukundo izashyirwa mu bikorwa ryari? Dutangiye gukundana, uvuze ko intego ari ubukwe, buzaba ryari? Ukwiye kumenya ngo ni ibiki bikwiye kuvugwa muri fiyansaye. Ntabwo ari ukukubwira ngo ugira amaso meza nk’ayi nyana, si ukukubwira ngo aragukunda nkuko ifi ikunda amazi, ibyo ni ibinyoma! Agomba kukubwira ngo ni ryari, niduhura tuzaganira iki, mukagirana ikiganiro-mpaka mbere yuko mubana kandi mukirinda.
Abantu benshi bikundira mu bandi bakagira ngo nibo bakunze!
Kwikundira mu muntu ni ukumwiremamo ngahaza irari ryanjye muri we, we agatekereza ko ari we nakunze. Akenshi dukunda kuvuga ngo”Nkunda ifi weee!” ariko urukundo uyikunda, ruyikura mu mazi igapfa! [… Noneho wajya kugura ibirungo ifi aho iri ikitera hejuru ngo uriya muntu arankunda, arimo kungurira ibirungo] Hoya, ni ibirungo bituma upfa akagukaranga, akakurya. Umuntu rero ufite intego yo kukurya, nta kirungo atakugurira kugira ngo umuryohere [Hari abakubwira ngo yanguriye Rava] si wowe yayiguriye, yagira ngo umuryohere kugira ngo abone uko akurya! (Babyita kurya abana).
Ibyo ni byo bibazo ukwiye kubaza uwo mugiye kujya mu rukundo: Urukundo ni iki?, kubera iki ari njye wahisemo?, ni ryari tuzabana, hehe, bizaba mu zihe nzira, yabisubiza mukajya mu rukundo, yadidimanga ukamubwira ngo caho!(genda), uri intumwa ya Satani.
Inyigisho yatanzwe na Pasiteri Jean Bpatiste Tuyizere kuri Agakiza Tv


text:
Tiwonge Munthali, Nyampinga w’Umuco mu gihugu cya Malawi, aherutse kwamburwa iri kamba n’abashinzwe gutegura iri rushanwa muri iki gihugu ashinjwa imyitwarire mibi, ariko we yanze kuva ku izima yanga ko hagira umukobwa umusimbura.
Tiwonge Munthali yahawe ikamba rya Nyampinga w’umuco [Miss Heritage] 2016, kuwa Gatanu tariki ya 3 Gashyantare 2017 byaje gutangazwa ko aryambuwe ku mpamvu abategura Miss Malawi batasobanuye neza gusa ‘bemeje ko agomba gusimburwa n’undi mukobwa ufite indangagaciro nziza’.
Uyu Nyampinga akimara kubona iri tangazo rimwambura ikamba yavuze ko atigeze amenyeshwa impamvu nyamukuru zatumye aryamburwa ndetse ngo ntiyasobanuriwe ibyaha n’amakosa ashinjwa ku buryo yafashe umwanzuro wo kuzagumana ikamba.
Mu kiganiro yagiranye n’ikinyamakuru Nyasa Times, Tiwonge Munthali yemeje ko agifite ikamba mu rugo ndetse ngo yiteguye kuzaserukira Malawi muri Miss Heritage Global izaba muri Gashyantare 2017.
Yagize ati “Amategeko avuga ko Nyampinga yamburwa ikamba iyo atwite cyangwa iyo yijanditse mu bintu bitamuhesha agaciro. Muri ibyo bibiri nta na kimwe nakoze […] Ndakomeza nitegure kujya muri Gallagar, Midland muri Afurika y’Epfo.”
Aya marushanwa ya Nyampinga w’Umuco azaba kuwa 18 Gashyantare 2017, abere ahitwa Gallagher Estate, i Midrand, Johannesburg ho muri Afurika y’Epfo. Muri Miss Heritage Global u Rwanda ruzahagararirwa na Mutoni Jane wabaye Nyampinga w’Umuco muri Miss Rwanda ya 2016


text:
Elim Worship-team
Uyu mutwe w’abaririmbyi ufite ijambo ry’Imana ugenderaho uboneka muri Yohana 4:23
:”Ariko igihe kiraje ndetse kirasohoye ubwo abaramya by’ukuri baramya Data mu mwuka no mukuri, kuko Data ashaka ko bene abo aribo bamuramya.
INCAMAKE KU MATEKA YA ELIM WORSHIP TEAM.
Uyu mutwe watangiye umurimo w’Imana muri 2010 ari abantu bakeya cyane . Kubw’umugambi Imana iwufiteho, wakomeje kwaguka ugenda wubakira ku gusenga ,ijambo ry’Imana bishorewe n’urukundo rw’abana b’Imana rukomeje kuranga uyu mutwe w’abaririmbyi n’ubungubu aho rugaragarira cyane mu miryango mito dufite (familles) dukemurirana ibibazo by’ubuzima busanzwe bw’ishuri,ndetse n’iby’umwuka twizihiza amasabukuru y’amavuko y’abagize buri muryango muto,…. .ELIM Worship team igeze ku ntambwe ishimishije :Twabyaye indi Worship team EL-ELOH yo muri CEP CBE ubu nayo igeze ku rwego rwiza,Imana yaduhaye kandi Uniform nziza y’amakanzu (Worship dressses) ,ubu ELIM Worship team ifite indirimbo nziza zahimbiwe muri yo zirenga 20 tukaba twenda kujya muri Studio gukora amajwi ya zimwe muri zo.Turashima Imana aho igejeje ikora nubwo hakiri byinshi twifuza kugeraho kubwo gukomeza kuramya Imana mu buryo burushijeho kuba bwiza,kuko hejuru y’icyiza cyose haba hari ikindi kiza kikiruseho.
UKO WAGIYE UYOBORWA KUGEZA UBU
Uyu mutwe w’abaririmbyi ubu ufite abayobozi barindwi, barimo abagize comitee executive bane(President,Dirgeant,Dirgeante,Secretaire&Comptable),wongereyeho abajyanama batatu(Development Advisor,Social Advisor,Discipline &Prayer Advisor.) ariko Status(itegeko) ivugako aba bajyanama bashobora kongerwa bibaye ngombwa,gusa kugeza ubu turacyakoresha batatu.
Iyi tableau igaragaza uko ubuyobozi bwagiye bukurikirana kugeza ubu:
ELIM VISION
IMIRIRIMBIRE
- Buri mwaka Twifuza ko twazajya dukora audio nibura y’ indirimbo imwe ya Elim worshipteam
- mu myaka itanu iri imbere turateganya kuba twakora amashusho y’indirimbo zacu muburyo bwa live music.
- Turateganya gukora nibura urugendo rumwe rwivugabutumwa muri East Africa mu myaka ine iri imbere
- Turategura kuzajya no mubindi bihugu hanze ya East Africa nibura kimwe mumyaka irindwi iri imbere
ITERAMBERE
- Turifuza gushyira mu bikorwa umushinga ubyarira EIim Worshipteam inyungu nibura bitarenze igihe cy’imyaka ibiri.
- Turifuza ko mu myaka ibiri twaba tumaze nibura kugira izindi uniform ebyiri ziyongera ku makanzu meza yo guhimbazanya Imana twari dusanganywe.
MOTIVATION:
ELIM Worship team nkuko izina ribisobanura mu Kuva 15:27 ni ahantu h’amasoko meza aturuka ku Witeka,agusha neza umuntu wese uvuye i Mala akibagirwa amazi arura,akakira ameza afutse.Ibihe byiza Imana iduhera muri ELIM Worship team byatumye tumenya neza ko Umwami wacu data wa twese atajya yibeshya iyo agiye kwita izina umutwe witiriwe izina rye wose.Ubungubu turi abahamya bo guhamya ibyo byose kuko abanyamibabaro baraza tugahimbaza Uwiteka umuremyi w’isi bakagenda bizeye imbaraga ze zitabara maze nubwo itabasubiza ako kanya bagatahana ukwizera kubahesha gusubizwa mu gihe gito kuko burya umutima wizeye utera Imana gukora .Muze mwirebere ibyiza Uwiteka arimo guha abamuramya banamuhimbaza mu kuri no mu mwuka muri ELIM Worship team ,nkuko indirimbo tugira ibivuga neza ngo “NI WAKATI WA KUKANUSHA MAISHA YA MALA ,TUKAENDELEA KUFIKA ELIM
…………… MAISHA YAKO YATAKUWA KUIMBA NYIMBO ZA FULAHA ,
……… ELIIIIIIIIIM TUTAPUMUZIKA’’
murakaza neza ,muri ELIM Worship team twishimira cyane abaza batugana ngo dufatanye uyu murimo mwiza utazarangira, Imana yabaye itwemereye gukora tukiri mu isi. Twishimira kandi abashyitsi baba abo hafi cyangwa kure batugenderera .DUHARANIRA GUHIMBARISHA IMANA:
-IMITIMA YACU
-IMIBIRI YACU(Iminwa,amaboko,amaguru,…..)
-UBWENGE BWACU
-IMBARAGA ZACU
Mu mibereho yacu ya buri munsi Intego yacu ni ugushyira hejuru izina ry’Uwiteka nicyo twifuza ibihe byose nkuko indamukanyo yacu nayo ivuga :”OUR DESIRE IS TO EXHAULT THE NAME OF THE LORD,HALLELUAH ’’,Amen.
NGAHO REKA NJYEWE NAWE TURAMYE UWITEKA IMANA YACU MU KURI NO MU MWUKA GUSA,IMANA IGUHE UMUGISHA.
KALIBU!


text:
Nubwo isake cyangwa imisambi bitacyumvikana cyane muri iki gihe, gusa inyoni bita inyombya yo iracyakomeje akazi kayo ko kubyutsa abantu iyo bigeze mu museso.
Uwavuga ko inyombya iri mu nyoni zisakuza cyane ntabwo yaba akabije kuko uretse ubaye uri ahantu zitabasha kuboneka naho ubundi iyo zitangiye kuvuga urusaku rwazo rugera kure.
Imiterere y’inyombya
Inyombya ni inyoni ishobora kugira uburebure bwa 19-20cm. Iyi nyoni kandi ishobora gupima 29-52g. Ku mutwe w’inyombya no mu maso harirabura.
Ku gice kiri hejuru y’amaso hagaragaraho umurongo utambitse w’ubwoya bw’umweru. Ku gice cyo hejuru ku mugongo hasa n’ibara ry’ivu kandi ahandi hose hasigaye hasa n’ikijuju kijya gutukura cyangwa se ibara rijya gusa n’umuhondo.
Umunwa w’inyombya urirabura kandi amaguru ajya gusa n’ibara rya move. Ikigore kijya kuba gito ugereranyije n’ikigabo.
Inyombya iboneka ahantu hameze hate?
Inyombya ni inyoni ikunda kuboneka iri yonyine cyangwa zikaboneka ari ebyiri ziri kumwe. Inyombya igaragara mu bihugu biri munsi y’ubutayu bwa Afurika.
Nibura mu bihugu 26 bitandukanye bya Afurika babasha kubona iyo nyoni. Inyombya ikunda kuba hafi y’amazi, ibibaya byajemo umwuzure, mu bihuru, mu busitani n’ahantu hatandukanye harimo mu biti biri hafi y’ingo z’abantu.
Inyombya itungwa n’iki?
Inyombya ni inyoni itungwa n’ibintu bitandukanye harimo: intozi, ibinyugunyugu, ibihore, imiswa, udusimba duto ibitagangurirwa n’ibindi. Inyombya kandi ishobora kurya imbuto n’imitubu. Inyombya kandi ni inyoni ishobora kuboneka irimo koga mu mu mazi.
Imyororokere y’inyombya
Igihe cyo kororoka ku nyombya kigenda gitandukana bitewe n’aho iherereye. Inyombya ziri hafi y’umurongo ugabanya Isi mo kabiri wa Equateur zororoka igihe icyo ari cyo cyose, iyo ziherereye muri Afurika y’Iburasirazuba zororoka mu gihe cy’ubukonje, iyo ziherereye muri Afurika y’Amajyepfo zororoka mu bihe by’ubushyuhe.
Inyombya zikora umuryango w’ikigabo n’ikigore kandi uwo muryango ukamarana nibura igihe cy’umwaka.
Iyo bigeze igihe cyo gutera amagi ikigore cyonyine ni cyo cyubaka icyari hanyuma kigatera amagi 2-3.
Igihe cyo kurarira ayo magi ni iminsi 12-17. Imishwi iyo imaze guturagwa igaburirwa n’ababyeyi bombi kandi iyo imaze iminsi 18 iba ikuze kandi imaze kumera amababa neza ku buryo uyibonye wamenya ko ari iy’inyombya. Imishwi imaze ibyumweru bine iva mu cyari ikigendera ikajya kwigenga.


text:
Mu nkuru dukunze kubagezaho yitwa 'NKORE IKI' aho tubagezaho ubutumwa bw'abasomyi bacu baba bagisha inama bagenzi babo basoma Inyarwanda.com, kuri ubu tugiye kubagezaho ubwo twohererejwe n'uwatubwiye ko abangamiwe cyane no kuba umugabo we ahora amushinja kumuca inyuma kandi atari ukuri.
Dore ibaruwa yatwandikiye agisha inama abasomyi ba Inyarwanda.com
"Sinifuza ko umwirondoro wanjye ugaragara kubera umutekano wanjye.Mfite ikibazo ndagira ngo mungire inama z'uko nabyifatamo. Ndi umumama ndubatse mfite abana 2 umuhungu n'umukobwa. Umuhungu afite 4 years (imyaka 4) naho umukobwa afite 3 years (imyaka 3). Ikibazo cyanjye giteye gitya umugabo wanjye amaze umwaka n'igice nta kazi, ariko kandi yarakigeze pe, ndetse ntacyo yanyimye agifite,one ubu nta kazi afite nkoresha uko nshoboye ngo ndebe ko namwibagiza ako gahinda.
Ariko ntakishima ahubwo ahora yumva ko nagiye mu bandi bagabo, nataha mvuye mu kazi agahita afata telephone yanjye ngo arebe SMS z'abandi bagabo, none aho bigeze nanjye numva pe mbangamiwe no guhora nshinjwa ikintu ntakora, kuko n'uwo mwanya sinapfa kuwubona cyane ko akazi nkora dutaha saa mbiri zijoro kuva tariki 01 z'ukwezi kugeza ku itariki ya nyuma. None aho bigeze mbona bikomeje gutya n'urukundo rwahungabana. None mungire inama ariko ndabasabye ntihagire untuka uwumva ntacyo yambwira kiza yicecekere. Murakoze."
Tubibutse ko umuntu ushaka kugisha inama ku Inyarwanda.com, yohereza ubutumwa bukubiyemo ikibazo cye kuri Email yacu yitwa: nkoreiki@gmail.com kandi umwirondoro we ugirwa ibanga 100 %.


text:
>> Igihe Gisanzwe
Amasomo yo kuwa 1, icyumweru cya 1 Gisanzwe, igiharwe
Isomo rya mbere : Heb 5,1-10
Isomo ryo mu ibaruwa yandikiwe Abahebureyi
Bavandimwe, 1umuherezabitambo mukuru wese atorwa mu bantu, kandi agashyirirwaho gufasha abantu mu mubano wabo n’Imam; ashinzwe guhereza amaturo n’ibitambo bihongerera ibyaha. 2Ubwo na we ari umunyantege nke muri byinshi, ashobora kumva abatarasobanukirwa bagihuzagurika; 3kandi nk’uko atambirira ibyaha by’imbaga, na we aboneraho guhongerera ibye bwite. 4Nta wiha ubwe bwite icyo cyubahiro, ahubwo gihabwa uwo Imana ibihamagariye, kimwe na Aroni. 5Mbese nk’uko Kristu atihaye ubwe iryo kuzo ryo kuba Umuherezagitambo mukuru, ahubwo akaba yararihawe n’Uwamubwiye ati «Uri Umwana wanjye, ni jye wakwibyariye uyu munsi» ; 6kimwe n’uko avuga ahandi ati«Uri umuherezagitambo iteka ryose, wo mu cyiciro cya Malekisedeki.»7Mu gihe cy’imibereho ye yo ku isi, ni We wasengaga ba mu miborogo n’amarira, abitura Uwashoboraga kumurokora urupfu, maze arumvirwa kuko yagororokeye lmana. 8Nubwo yari Mwana bwose, ibyo yababaye byamwigishije kumvira; 9maze aho amariye kuba intagereranywa, abamwumvira bo se abaviramo isoko y’ubucungurwe bw’iteka. 10Imana yamugize Umuherezagitambo mukuru wo mu cyiciro cya Malekisedeki.
Kuzirikana : Zab 110 (109), 1,2,3
ZABURI
Inyik/ Uri Untuherezabitambo iteka ryose: Kristu na Nyagasani.
- Uhoraho yabwiye Umutegetsi wanjye ati
- «Icara iburyo bwanjye,
- kugeza igihe abanzi bawe
- mbagira umusego w’ibirenge byawe!» .
- Inkoni yawe y’ubutegetsi yuje ububasha,
- Uhoraho azayirambura igere kure, uhereye i Siyoni:
- «Ganza, ugenge abanzi bagukikije!»
- Wahawe ubutware kuva ukivuka,
- Wimikirwa ku misozi mitagatifu;
- «Mbese nk’urume rutonda rnu museke,
- uko ni ko nakwibyariye!»
- Uhoraho yarabirahiriye,
- kandi ntazisubiraho na gato,
- ati «Uri umuherezabitambo iteka ryose,
- ku buryo bwa Malekisedeki.»
Isomo rya kabiri :
Ibango-ndirimbo ribanziriza Ivanjili : Heb 4,12
Alleluya Alleluya.
- Ijambo ry’Imana ni irinyabuzima, ni irinyabushobozi,
- kandi rigacengera ibitekerezo by’umutima.
Alleluya.
Ivanjili Ntagatifu : Mk 2, 18-22
+ Amagambo yo mu lvanjili ntagatifu uko yanditswe na Mariko (Mk 2, 18-22)
18Umunsi umwe, abigishwa ba Yohani n’Abafarizayi bari basibye kurya. Nuko baraza babaza Yezu bati «Ni iki gituma abigishwa ba Yohani n’Abafarizayi basiba kurya, naho abigishwa bawe ntibasibe?» 19Yezu arabasubiza ati «Birakwiye se ko abakwe basiba kurya, umukwe akiri kumwe na bo? Igihe cyose bakiri kumwe n’umukwe ntibakwiye gusiba kurya. 20Ariko hari igihe umukwe azabavanwamo, ubwo rero bazasiba kurya kuri uwo munsi. 21Nta we utera igitambaro gishya ku mwenda ushaje, kuko abigenje atyo, igishya cyakurura igishaje maze umwenda ukarushaho gucika. 22Nta n’ushyira divayi nshya mu masaho ashaje, kuko divayi yasandaza amasaho maze divayi ikameneka, n’amasaho agapfa ubusa. Ubundi divayi nshya bajye bayishyira mu masaho mashya!»


text:
U Rwanda rwahawe inkunga yo gushyigikira urwego rw’ubukerarugendo ruri mu zashegeshwe bikomeye n’ingamba zashyizweho zo kwirinda ikwirakwira rya COVID-19.
EU yahisemo gufatanya n’u Rwanda mu guteza imbere ubukerarugendo bihereye mu mashuri mu rwego rwo kugira ubukerarugendo butanga umusaruro ukwiye kandi bukorwa n’abafite ubumenyi buhagije muri byo.
Minisitiri w’Uburezi mu Rwanda, Uwamariya Valentine, yagaragaje ko mbere kwiga imyuga n’ubumenyingiro byafatwaga nk’amahitamo ya kabiri kuko bitahabwaga agaciro ariko ubu ni nyambere mu guhanga imirimo no mu iterambere ry’igihugu.
Yavuze ko bishimiye cyane inkunga EU yatanze igamije guteza imbere ubukerarugendo mu mashuri cyane ko ku ruhande rw’u Rwanda bufatwa nk’ishyiga ry’inyuma.
Yagize ati “Nk’uko mubizi, urwego rw’ubukerarugendo mu gihugu ni rumwe mu ziri kuzamuka cyane, bivuze ko runakeneye abakozi kandi babifitiye ubumenyi. Uyu mushinga rero tugiye gufatanya n’Umuryango w’Ubumwe bw’u Burayi uzadufasha kongerera ubumenyi cyane cyane mu bakiri bato ni nayo mpamvu mubona twaje muri iri shuri rya TVET ryigisha ibijyanye n’ubukerarugendo.”
Yakomeje agira ati “Icyisumbuyeho buriya iyo twigisha mu mashuri y’imyuga n’ubumenyingiro biba byiza iyo dukoranye n’abikorera. Muri uyu mushinga rero n’urwego rw’Abikorera ruzazamo cyane mu gufasha ba bandi ngo ibyo bigiye mu ishuri babashe kubishyira mu bikorwa, ku buryo bazajya kurangiza kwiga bahita binjira ku isoko ry’umurimo. Turemeza rero ko urwego rw’amahoteli n’ubukerarugendo ruzagira imbaraga zisumbuyeho kuko ruzaba rufite abakozi bashoboye.”
Minisitiri Uwamariya kandi yagaragaje ko uruhare rwa Minisiteri y’Uburezi muri iki gikorwa ari ugukorana n’abikorera no kubashishikariza gukorana n’amashuri y’imyuga n’ubumenyingiro, gufasha mu mitegurire y’ibyo abana bigishwa, kugira uruhare mu gutegura umushinga “Ubukerarugendo imbere Project” no kuwushyiraho amasezerano no gukurikirana ishyirwa mu bikorwa ryawo.
Umuyobozi Mukuru w’Urwego rw’Igihugu rushinzwe guteza imbere Imyuga n’Ubumenyingiro, Eng. Umukunzi Paul, yavuze ko inkunga yatanzwe igiye gukoreshwa by’umwihariko mu kuziba icyuho cyari mu mashuri mu rwego rwo gufasha abanyeshuri kubona ubumenyi bukenewe ku isoko ry’umurimo.
Ati “Turacyafite byinshi byo gukora kugira ngo urubyiruko rw’u Rwanda rugire ubumenyi rwiteze imbere runateze imbere igihugu. Umushinga nk’uyu kuri twe kiba ari ikintu cy’agaciro. Ibigomba gukorwa biracyari byinshi, birimo gushaka uko abana b’Abanyarwanda babona ubimenyi bukenewe ku isoko ry’umurimo kugira ngo babashe kubona akazi. Kugeza ubu Leta y’u Rwanda ifite gahunda yo guhanga imirimo 214.000 buri mwaka. Ibi kubigeraho bisaba ko abantu bigishwa bakagira ubumenyi bakabona ibyo gukora.’’
Umukunzi yavuze ko iyi nkunga igiye guteza imbere ubukerarugendo mu mashuri y’imyuga n’ubumenyingiro izafasha cyane dore ko izamara imyaka ine, bivuze ko abazatangirana na yo bazaba barasoje amashuri hamaze kumenyekana n’umusaruro wawo.
Ati “Dufite amashuri arenga 15 yigisha ibijyanye n’ubukerarugendo mu gihugu kandi akomeza no kugenda yiyongera ariko uko mu bibona igihugu cyacu cyabaye icyerekezo cya ba mukeranugendo bo hirya no hino ku Isi. Mugenda munabibona ko turi kwakira inama nyinshi mpuzamahanga, bivuze ko mu byerekeranye n’amahoteri, ibyerekeye ubukerarugendo no kwakira abashyitsi bigomba gushyiramo imbaraga mu buryo bushoboka bwose.”
Ambasaderi w’Umuryango w’Ubumwe bw’u Burayi mu Rwanda, Nicola Bellomo, yavuze ko gutera inkunga umushinga ugamije guteza imbere ubukerarugendo mu rubyiruko biri mu nzira nziza yo kurufasha kubona imirimo no kurwongerera ubumenyi ndetse no gutera ingabo mu bitugu u Rwanda muri gahunda yo kubaka ubukungu bushingiye ku bukerarugendo.
Yagize ati “Uyu mushinga "Ubukerarugendo Imbere" ni ubundi buryo EU igiye gufashamo urubyiruko rw’u Rwanda, kubona ubumenyi no kwihangira imirimo. Ni uburyo bwo gufasha inzego z’abikorera kongera ubuhanga mu bijyaye no kwakira abashyitsi no guteza imbere ubukerarugendo ku buryo bukurura buri wese. Gushora imari mu bakiri bato no kubongerera ubumenyi bizongera umusaruro n’umusanzu ukomeye ku bukerarugendo bw’u Rwanda.’’
“Ubukerarugendo imbere” ni umushinga uzamara imyaka ine ukorana n’amashuri y’imyuga n’ubumenyingiro mu Rwanda, gusa uzatangirana n’ibigo birindwi ndetse n’abakozi batandukanye bazajya bahabwa amahugurwa yo kubongerera ubumenyi, kubona ibikoresho by’ibanze mu mashuri n’ibindi bishobora guteza imbere amasomo y’ubukerarugendo.
Amafoto: Yuhi Augustin


text:
Isomo rya 1: Abanyaroma 16, 3-9.16.22-27
Bavandimwe, mutashye Purisika na Akwila, abafasha banjye muri Kristu Yezu ; abo ni bo bishyize mu kaga kugira ngo barwane ku buzima bwanjye. Si jye jyenyine ubashimira, ahubwo na Kiliziya zose z’abanyamahanga. Mutashye na Kiliziya ijya iteranira mu rugo rwabo. Mutashye incuti yanjye Epayineto, we muganura Aziya yahaye Kristu. Mutashye Mariya wabavunikiye. Mutashye bene wacu Andironiki na Yuniya twasangiye umunyururu ; ni intumwa z’ibirangirire kandi babaye aba Kristu mbere yanjye. Mutashye Ampiliyato, incuti yanjye muri Nyagasani. Muntahirize Urubano umufasha wanjye muri Kristu, ndetse na Sitaki incuti yanjye. Nimuramukanye mu muhoberano mutagatifu. Kiliziya zose za Kristu zirabatashya. Nanjye ndabatashya muri Nyagasani, jyewe Teritiyo wanditse uru rwandiko. Arabatashya Gayusi uncumbikiye jye na Kiliziya yose. Arabaramutsa Erasito umubikamari w’umugi, n’umuvandimwe Kuwariti.
Nihasingizwe Imana, Yo ifite ububasha bwo kubakomeza bihuje n’Inkuru Nziza nabashyikirije namamaza Yezu Kristu, nkurikije iyobera ryari ryaracecetswe kuva kera kose, ubu rikaba ryahishuriwe abanyamahanga bose, rikagaragarira mu byanditswe by’abahanuzi. Nguko uko Imana Ihoraho yabigennye, kugira ngo na bo ibageze ku kwemera bayumvire. Imana Nyir’ubuhanga nihabwe ikuzo muri Yezu Kristu, uko ibihe bihora bisimburana iteka. Amen.
Zaburi ya 144 (145), 2-3, 4-5, 10-11
R/ Nyagasani Mana yanjye, nzasingiza izina ryawe iteka ryose.
Buri munsi nzagusingiza,
Nogeze izina ryawe iteka ryose.
Uhoraho ni igihangange,
akaba rwose akwiriye gusingizwa;
ubwamamare bwe ntibugereranywa.
Kuva mu gisekuru kugera mu kindi bazibukiranye ibyo wakoze,
bamamaze ibigwi byawe.
Nzajya ndondorera abandi ibitangaza byawe,
mvuge ikuzo ryawe ry’urukerereza,
rijyana n’ubwiza bwawe.
Uhoraho, ibiremwa byawe byose nibijye bigushima,
abayoboke bawe bagusingize !
Bazarate ikuzo ry’Ingoma yawe,
batangaze ubushobozi bwawe.
Ivanjili ya Mutagatifu Luka 16, 9-15
Muri icyo gihe, Yezu abwira abigishwa be ati « Reka rero mbabwire: ayo matindi y’amafaranga nimuyashakishe incuti, kugira ngo umunsi mwayabuze, izo ncuti zizabakire aho muzibera iteka. Udahemuka mu bintu byoroheje, ntahemuka no mu bikomeye; naho uhemuka mu bintu byoroheje, ahemuka no mu bikomeye. None se nimuterekana ko muri indahemuka mu matindi y’amafaranga, ni nde uzabashinga ibifite agaciro k’ukuri ? Niba kandi muterekanye ko muri indahemuka mu bintu bitari ibyanyu, ibibagenewe muzabihabwa na nde ? Nta mugaragu ushobora gukorera ba shebuja babiri : azanga umwe akunde undi, cyangwa azibanda kuri umwe asuzugure undi. Ntimushobora gukorera Imana na Bintu. »
Abafarizayi bikundiraga amafaranga, bumvise ibyo byose baramukwena. Yezu arababwira ati «Mukunda kwigira intungane mu maso y’abantu, ariko Imana izi imitima yanyu. Koko icyo abantu baha agaciro, ni cyo kiba kigayitse mu maso y’Imana.»


text: Publié le 26/04/2019Iyo uri intama y’Imana yazimiye, uba wumva uri umunyabyaha mu mutima wawe, kandi ugahorana umutima ugucira urubanza bitewe n’ibyo uhora ukora bibi, ndetse wagerageza no kubireka ukabona ntubishobora, uhora wifuza kureka ibyaha byawe ariko bikakunanira, urasenga, ukiyiriza, ugakora imirimo y’idini ariko ukanga ukumva uri umunyabyaha, uricuza ugasaba Imana imbabazi z’ibyaha byawe ariko ukumva ntibishira, ukageza aho wumva urambiwe n’ibyo byose bakubeshye ngo byagukiza ibyaha, hakaba ubwo wumva utazi niba uzanakizwa, ukiheba kuko bakubwira ko gukizwa ngo ucike ku byaha byakunaniye, uhora ubabazwa n’uko n’abakubwira ngo gerageza ureke ibyaha nabo ubona batabireka,uakazinukwa idini kabone n’aho waba ukiririmo uba wumva ushaka kurisohokamo ariko ukumva ntufite iyo ujya, maze ukarigumamo ariko ari amaburakindi.


text:
Mugihe habayeho gushyingiranwa biba ari umunsi mukuru, urushako ni intangiriro y’umunezero. Kuri benshi ninawo musi w’ibirori ukomeye mu buzima bwa muntu.
Imiryango, inshuti, ndetse n’abashyingiranywe ubwabo, bose baba buzuye ibyiringiro n’inzozi kubuzima bwabo bw’ejo hazaza. Icyakora kugira urugo rwiza ntabwo ari ibintu byoroshye. ikindi Kandi twese tuzi neza uburyo imibare y’ubutane hagati y’abashakanye yazamutse ku kigero cyo hejuru, uyu munsi hirya no hino ku isi. Uko uyu munsi bigaragara, abashakanye benshi bahitamo kutarangiza urugendo,nyamara bari bararahiye kubana akaramata, bagatukanywa n’urupfu cyangwa Yesu agarutse gtwara itorero.
Byaba byoroshye cyane ko dukwiye kwishyiraho urubanza rwo kuba twitera impamvu nyinshi zo kutagera ku ntego y’ibyo twiyemeje,bikanatuviramo ubutane, gutsindwa ku muryango. Urugero ruto, birasa n’umutwaro uremereye ko abashakanye bafata umwanya uhagije, bakaganira. Ahanini ibi bibyara gusharirana hagati y’abashakanye, bigahembera inzika mu mitima, bitewe no kubura imishyikirano n’ibiganiro bihawe umwanya uhagije hagati y’abashakanye.
Ntabwo hazigira habaho iherezo ry’ibitabo, ingingo n’amahugurwa bikubwira uburyo bwiza bwo kunoza imibanire yawe n’uwo mwashakanye, ahubwo bizakomeza ndetse cyane. Ikibazo nyamukuru ni ishyirwamubikorwa ry’ibyo mwigishijwe.
Mugihe rero haba hari ibitagenda neza mu rugo rwanyu, birakwiye ko hagomba kubaho umwanya mwiza wo kuganira, mugashyikirana, mugatera intambwe mukanababarirana. Kuko iyo mwakimbiranye ntawundi muti mwabona w’icyo kibazo,kabone nubwo mwagira amafaranga menshi ntacyo yabikoraho.
Twifashishije ibyanditswe byera, Hari inama ebyiri z’ingenzi zafasha abashakanye kugira imibanire myiza, bakagera ku ntego zabo nk’uko babisezeranye.Umwe muri bo, umuhanga mu by’amategeko, yashatse kugerageza Yesu aramubaza ati"Mwigisha, ni irihe tegeko rikomeye mu mategeko yose?" Yesu aramusubiza ati:"’Kunda Uwiteka Imana yawe n’umutima wawe wose, n’ubugingo bwawe bwose n’ubwenge bwawe bwose.
Iri ni ryo tegeko rya mbere kandi rikomeye. Kandi iryakabiri ni iri:
"Kunda mugenzi wawe nk’uko wikunda. Muri ayo mategeko yombi, amategeko yose n’ibyahanuwe niyo yuririraho.(Matayo 22: 35-40)
Twemeranye rero ko hafi ya buri kibazo abashakanye bagirana gishobora guturuka k’umuntu umwe cyangwa bombi bananiwe kubahiriza ariya mategeko yombi. Ni nako bimeze ku mibanire iyo ari yo yose. Igihe dutangiye kwibanda kubyo dushaka nibyo dukeneye kuruta ibyo Imana cyangwa mugenzi wacu yifuza; byanze bikunze amakimbirane azavuka.
Iyo ugiranye ikibazo n’uwo mwashakanye, ni kangahe wibanda cyane ku kumva ibyo umugore/umugabo wawe avuga cyangwa Imana ivuga aho gutsimbararara utakaza igihe?mwene Ibyo bitera kumva umujinya n’inzika kumugore cyangwa umugabo wawe. Mbese Ni ryari uheruka kumuzana imbere y’Imanna mu masengesho ndetse ukanashimira Imana ku mibanire myiza mufitanye? Ese ujya uharanira gushaka umwanya mwiza ngo uganire n’uwo mwashakanye? Hanyuma se gusengera hamwe n’uwo mwashakanye, mukabaza Imana uko ishaka ko mubana,n’ukomwakoresha umwanya wanyu,ibyo urabikora ?
Mugihe uzatangira gusubiza ibi bibazo twabajije haruguru, nibwo muzatangira gushyira hamwe neza, kandi muzumva umunezero, ntimuzamenya aho amakimbirane anyuze abahunga.Yego si ibintu bizaba ijoro rimwe ariko uko muzagenda mushyikirana, muganira urukundo rwanyu ruzagwira. Kwegera Imana no kuganira bizababera urufunguzo rwo kugira urushako rushimishije, kandi rubera intangarugero abandi.
Ni byiza ko mumenya neza ko urugo rwanyu rutuye mu isi, atari muri Paradizo, ndashaka kuvuga ko mutazabura guhura n’ibibazo by’ubukungu, amashuri y’abana, ibitunga umuryango,yewe si n’igitangaza ko haza n’ikibazo kirenze ubushobozi bwanyu. Icyakora igihe muzubahiriza ibyo iminsi izababera myiza kuko mutazatinya ibyo, ahubwo gushyira hamwe kwanyu no kuyoborwa n’Imana umufatanyabikorwa wanyu w’ibanze, nta muyaga n’umwe uzabanyeganyeza kandi muzatsinda.
Source: www. Christian Today.com
Yanditswe na BYIRINGIRO Daniel


text:
Mu gihe yaganirizaga abanyeshuri biga muri Kaminuza y’u Rwanda ishami rya Gikondo baba mu muryango wa GBU Bishop Fidele Masengo yatanze ubuhamya bujyanye n’uburyo Imana yamukijije ubusinzi bukomeye maze akakira Kristo.
Muri ubu buhamya yatanze Bishop Fidele Masengo yibanze cyane kubyo yakoraga akiri umupagani n’uburyo Imana yaje kumurokora ikoresheje inzira zayo z’ubuhanga zirimo n’uburwayi bwatumye ajya kwa muganga akahakirira ubutumwa bwiza.
Yagize ati :”Njyewe nagiye muri kaminuza mu mwaka wa 1995 mu kwezi kwa kane, njyamo mfite n’akazi ndi umusinzi wujuje ibyangombwa. Nari mfite imyaka 20, mfite moto, mpembwa amafaranga ,mfite na bourse ya Leta. Mu mwaka wa mbere n’uwa kabiri sinzi ubuzima bwanjye uko bwari bumeze, icyo nzi ni uko inshuro nyinshi naryamaga abantu bakambyutsa abandi bageze mu ishuri. Nari nzi ngo ndi umunyabwenge kubera ko natsindaga mu ishuri ariko Bibiliya iravuga ngo kubaha Imana nibwo bwenge”.
“Ngeze mu mwaka wa gatatu navuye i Butare njya i Bukavu nyuma y’intambara ya mbere ya Kabila, hari abantu benshi twabanaga bari bari mu gisirikare i Bukavu umwe arampamagaza aravuga ngo Masengo yaransengereraga aze nanjye musengerere, gusa ababyeyi banjye nabo bari batuye i Bukavu. Ngeze yo nagombaga kuhamara icyumweru ariko icyo cyumweru cyashize ngeze iwacu rimwe, indi minsi nararaga mu kigo cya gisirikare tukavamo tukarara mu mahoteri bafashe”.
“Icyumweru kirashira mfata agakapu nza mu rugo kandi ari nabwo ngomba kugaruka i Kigali, ababyeyi babona ninjiye mbabwira ngo ndagiye ubwo kandi nari umuntu waje ngo nje kubasura. Icyo gihe Data yanywaga inzoga ariko amenye ko maze icyumweru cyose nibera mu nzoga azivaho ntiyongera kuzinywa. Mvayo ndaza ndara i Butare, bukeye mva i Butare njya i Rwamagana. Nari ntaragerayo gusa nari mperekeje umuntu wari ufite inshuti ye yari Superefe i Rwamagana”.
“Twari mu mwaka wa 1997 baherukana mbere ya 1990.Tugezeyo burya Imana igira gahunda kandi inzira z’Imana si nk’iz’abantu, Bibiliya iravuga ngo nzi ibyo nibwira kubagirira si ibibi ahubwo ni amahoro. Mpageze ndarwara banjyana mu bitaro byaho bambwira ko nzagaruka ku wa mbere abaganga bahari bakamvura. Ku wa mbere baranzana bampimye bambwira ko ndwaye maraliya bampa ibinini banambwira ko bidakomeye ko nkwiye gusubira mu rugo”.
“Ngeze mu rugo bya binini bampaye numva biramvanze, urumva nari maze icyumweru nsinda, ndya nabi, naniwe nananyuze za nyungwe. Ariko iyo Imana ishaka ko uhura n’umuntu ica inzira, numva ubwenge burazengurutse, nakwicara nkumva burazenguruka, nareba nkabona inzu ziragenda. Mpamagara umugore wabaga aho muri iyo nzu nti ngwino nkubwire amakuru yanjye, ntangira kwatura. Umugore yagize ubwoba arampunga ajya kuri telephone ahamagara ku bitaro bya Rwamagana ngo bamwoherereze Ambulanse kuko umuntu amupfanye”.
“Ambulanse yaraje ikigera ku muryango mba ndakize bya bintu bizenguruka biba birahagaze, nanga kujya muri iyo modoka bati niwanga kuyijyamo baravuga ko urwaye Celebrale, njyamo bangeza kwa muganga ntazi icyo ngiye kumarayo.
Banshyize mu cyumba banshyiramo Serumu ariko Imana yagambiriye ibindi. Wa mumama arambwira ngo asubiye mu rugo kuzana amashuka, akigenda numva umuntu arakomanze, ndavuga ngo mwinjire. Hinjira abana babiri b’abakobwa biga mu mashuri yisumbuye baravuga ngo Imana yadutumye kubwiriza umuntu uri muri iki cyumba, ndababwira ngo ese muvugana n’Imana bati “cyane”, nti “none se umugore nari ntangiye kubwira ibyanjye ntabyumve mbibabwire” bati “yego”.
“Abana baranganije baranyatuza bambwira icyanditswe kiremereye ngo “wa musore we ujye wibuka umuremyi wawe iminsi y’ubusore bwawe, iminsi mibi itaraza ubwo uzaba uvuga ngo sinejejwe nabyo”. Barahaguruka baragenda, bakigenda hinjira undi mugore wari uvuye guhinga mu murima arambwira ngo Imana intumye kukubwiriza ! Ndamubwira nti hari abakobwa bavuye hano kumbwiriza mwaba mwari mwavuganye ”!?
“Arambwira ngo ntabazi, nti none vuga nawe nkumve, maze ahera ko asoma cya cyanditswe abana bari bansomeye, mpita mvuga nti ndapfuye! Kuva uwo munsi nasubiye muri Kaminuza ntanga ubuhamya. Iby’ivugabutumwa sinzi uko byaje ariko byatangiriye mu gutanga ubuhamya mbabwira ngo icyo nzi ni uko nari umupagani, meze nka ya mpumyi yavuze ngo icyo nzi ni uko nari impumyi ariko ubu ndabona” !
Dr.Bishop Fidèle Masengo akaba ari umuyobozi w’Itorero Foursquare Rwanda akaba yarananditse n’igitabo cyitwa ’Intimacy with God’ gikubiyemo ubutumwa buvuga ku busabane hagati y’abemera n’Imana.
Source: Isezerano.com
[email protected]


text:
Ngoma: Abaturage bagera kubihumbi 2000 bazindukiye mu myigaragambyo
Nyuma yo gutegereza amezi agera kuri atatu batabona amafaranga yabo, abaturage bagera ku bihumbi 2000 bahisemo gukora imyigaragambyo basaba amafaranga bakoreye.
Kuri uyu wa gatatu Taliki ya 18 Gicurasi 2016, abaturage bo mu murenge wa Remera akarere ka Ngoma, bazindukiye mu myigaragambyo basaba guhabwa amafaranga yabo.
Aba baturage bagera ku bihumbi 2000, bakora akazi ko guca cyangwa gutunganya amaterasi y’indinganire, nyuma yo kumara amezi atatu yose badakora ku ifaranga kandi byitwa ko bakora, bahisemo gushyira isuka n’ibikoresho bakoresha hasi maze bayoboka inzira yo kwigaragambya bagendereye kugaragaza akababaro kabo.
Umushinga witwa RSSPLWH wa Minisiteri y’ubuhinzi n’ubworozi ukorera mu karere ka Ngoma ari nawo ukoresha aba baturage mu materasi, butangaza ko impamvu yatumye abaturage batinda kubona amafaranga yabo byatewe n’uko ngo amafaranga yayobye bityo agatinda.
Ubu buyobozi, butandagaza kandi ko bukora ibishoboka byose kugira ngo aba baturage babe babonye amafaranga bubagomba bitarenze kuri uyu wa kane w’iki cyumweru uretse ko abaturage bo bavuga ko bazayabara bayabonye.
Intyoza.com


text:
Kagame yasabye abayobozi kurwana intambara yo kurwanya ubukene
Yanditswe na TWAGIRA WILSON
Perezida Kagame yabwiye abayobozi mu nzego zitandukanye ko bagomba kurwana intambara yo kurwanya ubukene, kugira ngo abana b’abanyarwanda batagira imirire mibi kandi abayobozi bakareka kwikomeza ahubwo bakegera abaturage bagafatanya.
Umukuru w’Igihugu yabivugiye kuri Sitade Amahoro i Remera, ejo hashize ku wa gatatu tariki 28 Werurwe 2018, ubwo yatangizaga umwiherero w’iminsi itatu w’abayobozi b’Inzego z’ibanze bagera ku 1300.
Perezida Kagame yabwiye abo bayobozi ko bagomba kurwanya ubukene bafatanyije n’abaturage, yagize ati: “ Tugomba kurwana intambara yo kurwanya ubukene, abana bacu ntibagire imirire mibi, abaturage bacu be kurwara amavunja. Tureke umuco wo kwikomeza no kwiremereza, dufatanye n’abaturage turwanye ubukene twese hamwe”.
Yavuze ko ibibazo byinshi igihugu gifite bitava ku bujiji. Ati “ Akenshi tunabisanga mu bantu bakwiye kuba bayobora abandi, abatitwa injiji. Kuganira n’abaturage, tukabereka ibibazo dufite nuko bikwiye gukemuka nta bwo byakabaye bigorana”.
Umukuru w’igihugu yakomeje agira ati: “Ni twe abayobozi tugomba guhora dukangurira abaturage gahunda za Leta, tukanabafasha kuzishyira mu bikorwa”.
Kagame yagarutse ku kibazo cy’abana batajya kwiga kandi abana b’abayobozi bajya kwiga. Ati: “Kuki umwana wawe wowe muyobozi yajya kwiga, uw’umuturanyi ntage kwiga hanyuma ukabyemera? Iyo ugize isuku, uwo muturanye afite umwanda, uba wateshutse ku nshingano nk’umuntu, ariko cyane cyane nk’umuyobozi.
Iyo abana b’igihugu cyacu batajya ku ishuri kandi twarashyizeho uburyo, twese tuba twatsinzwe kuko ni twe babyeyi babo. Iyo abana b’u Rwanda birirwa ku mihanda, bafite umwanda, ayo ni amakosa yacu abayobozi, ni twe babyeyi babo”.
Perezida Kagame yasabye abayobozi guhindura imikorere, bakagabanya umwanya bamaraga mu biro no mu nama bakegera abaturage . Ati : “Umwanya tumara mu biro n’uwo tumara tujya mu nama, tuwumare tuganira n’abaturage dushakira hamwe umuti w’ibibazo dufite”.
Abayobozi bakaba bibukijwe n’Umukuru w’igihugu kugirana imikoranire hagati yabo, buzuzanya n’abo bakorana bo mu zindi nzego aho yababwiye ko kuzuzanya no kujya inama bigomba kuba umuco, ntibahore babyibutswa kuko ibi bizana inyungu kuri buri wese no ku gihugu.
Umwiherero w’abayobozi mu nzego z’ibanze witabiriwe n’abanyamabanga nshingwabikorwa b’imirenge, abagize njyanama na nyobozi z’uturere n’Umujyi wa Kigali, abanyamabanga nshingwabikorwa b’uturere n’Intara, na ba Guverineri b’Intara n’Umuyobozi w’Umujyi wa Kigali.


text:
INDIRIMBO ZA SALOMO
Iki n’igitabo cyuzuyemo ibisingo by’urukundo, bivugwa n’umugabo n’umugore, ibyo nibyo bigize iki gitabo cyose. Ariko abayuda n’abandi bakristo bavuga ibintu bitandukanye bikwiye kuba insobanuro y’iki gitabo; mbese bishushanya urukundo rw’Imana n’ubusabane bwayo n’Isiraeli? Ese bishushanya urukundo rwa Kristo n’Itorero? Ese byaba ari ubusabane bwa Kristo n’umukristo kugiti cye?
Buri gitekerezo muribyo kibona igitabo nk’igishushanyo cy’ubuzima, ariko igitabo ubwacyo nta mpamvu kivuga zo kwakira icyo gitekerezo. Murundi ruhande, ahari kumenya neza iki gitabo n’ukukirebera mu rukundo hagati y’umugabo n’umugore, tukagitwara uko kimeze. Cyigaragaza imvugo yeruye kandi iganisha kuguhuza imibiri, bitwibutsa ko Imana ishaka ko twishimisha murukundo rw’immibiri nuwo yaduhaye.
Gitanga urugero muby’imibonano mpuza bitsina ikabije, murundi ruhande kigaragaza ububi no kwanga imibonano mpuza bitsina.
Inkuru ishushanya umuhungu n’umukobwa bakundana, buri muntu akibona murukundo rw’undi kuburyo batandukanye bya babibabaje, ibisobanuro gitanga gishingiye kubyo mugiturage, bityo uba mumujyi akwiye ibisobanuro bihagije.
Nyuma ababiri barabana bakishimira urukundo rwabo; “amazi menshi ntiyshobora kuzimya urukundo rwinshi/nubwo imigezi yarutembaho/niyo byasaba umuntu gutanga ibyatunze byose byaba ntacyo bitwaye, (8:7) kuko urukundo rw’abashakanye nishusho y’urukundo rw’Imana n’abantu bayo. (Abefeso 5:22-33) birakwiriye ko igitabo cye cyishimira urukundo rumeze rutyo.


text:
Mu mibereho yacu ya buri munsi, intekerezo mbi zijya zigaragara mu mitima yacu. Iyo tutazirwanije byihuse byuzura imitima yacu, bigatuma dutakaza ukwizera, bityo Imana ikaba itatwishimira (Abaheburayo 11:6). Burya Imana niyo irondora imitima yacu, ikamenyera kure ibyo twibwira mu mitima yacu Zaburi 139:1-6 kandi mu mitima yacu ninaho haturuka ibitekerezo bibi bimunga ubugingo (Matayo 15:18-19). Birakwiye ko turwanya imitekerereze mibi aho iva ikagera kandi mu buryo bwose, n’ubwo turi abantu, Imana izabidufashamo maze tugire imitima ifite intekerezo nziza zikomeza ubugingo bwacu.
Burya intekerezo mbi ntabwo zifata abadakijijwe gusa, ahubwo n’abantu bakijijwe zijya zibageraho. Nk’uko tubikesha urubuga Bibiliya.com, Dukuzumuremyi Fabrice yatanze ubuhamya bw’uko amaze kwakira Yesu nk’umwami n’umukiza w’Ubugingo bwe yakomeje guterwa n’intekerezo mbi zijyanye n’ubuhehesi, ariko agashima Imana ko ibyo yabimukijije. Yagize ati"
Niga mu mwaka wa kabiri w’amashuri ya kaminuza nibwo nakiriye Yesu nk‘ Umwami n’Umukiza w’Ubugingo bwanjye. Icyo gihe narimbayeho mu buzima bwa gisitari, rimwe na rimwe ngakora ibyaha mbyita kwisanzura, gusirimuka, kugendana n’igihe nandi mazina menshi. Icyo gihe najyaga nsomana n’abakobwa, nkinywera inzoga n’ibindi bibi byinshi. Umunsi umwe korari yo kuri kaminuza nigamo yari yakoze amasengesho y’Iminsi ibiri, mfa kujya gusengana nayo. Aho niho Yesu yamfatiye mpita niyemeza kuva mubyo narimo byose bidatunganye.
Maze gufata umwanzuro, nahisemo kwegera Yesu Kristo cyane, kugira ngo ampe imbaraga zo kureka ubwo buzima narimbayemo. Imana yarabikoze impa imbaraga, ariko kuva icyo gihe ntangira guterwa n’ibitekerezo byinshi byuzuye ubuhehesi. Nkajya mpora nsenga bikagenda igihe gito nk’iminsi ibiri, maze bikongera bikagaruka ntazi aho bivuye n’impamvu yabyo. Ibyo byanshaga intege kuko numvaga ko Imana yandakariye cyane. Ndashima Imana ko ntagicika intege byihuse ahubwo mpita mbinesha umutima wanjye ukongera ukagubwa neza."
Dore bimwe mubyadufasha kunesha intekerezo mbi zijya ziza mu mitima yacu.
Fabrice akomeza agira ati"Nk’uko nanjye byambayeho, nagerageje gukora ubushakashatsi, nsanga mu mibereho ya gikirisitu ya buri munsi bibaho ndetse bikanatuma hari abasubira inyuma cyangwa bakagwa. Ariko nta mpamvu yo gucika intege cyangwa kuganzwa n’ibiterezo bibi, kuko nta kinanira Yesu".
Intekerezo mbi si ubuhehesi gusa ahubwo n’izindi zose zijyanye n’imirimo ya kamere (Abagalatiya 5-19).
Tera intambwe ya mbere ubanze umenye ko ufite iki kibazo (wirinde kwihagararaho wibwira mu mutima wawe uti ’n’ubundi ndi umuntu bigomba kubaho). Numara kumenya ko intekerezo mbi zageze mu mutima wawe hita utangira kwinginga Imana uyisaba imbaraga zo kubinesha kandi ubikore vuba.
Ibuka yuko Imana yita kandi ikareba imitekerereze yacu n’ibikorwa byacu, nkuko zaburi 139 ibivuga.(Zaburi 139:1-24).
Ongera uzirikane ko Imana idashaka ko imitima yacu yuzuramo ibitekerezo bibi, nk’uko mu gihe cya Nowa Imana yarimbuye isi kubera ingeso mbi z’abantu n’imitekerereze mibi yari yuzuye mu mitima yabo (Itangiriro 6:5-7). Ikindi wongere wibuke ko mu mitima yacu ariho haturuka ibintu bihumanya abantu, aribyo bitekerezo bibi nko kwica, gusambana no guheheta .
Gerageza wuzuze ukuri guturuka ku ijambo ry’Imana mu mutima wawe (2 Timoteyo 3:16). Muri make ibitekerezo bibi byose byaje mu mutima wawe uzabyirukanisha ijambo ry’Imana. Tugomba gusoma bibiliya bikaba kimwe mu gice kigize ubuzima bwacu bwa buri munsi. Dukwiye gutunga ibyanditswe byera muri twe nk’uko Dawidi yabivuza neza ati: "Nabitse ijambo ryawe mu mutima wanjye kugira ngo ntagucumuraho" (Zaburi 119:11).
Ese imitekerereze mibi uko yaza kose wakwemera ukajya uyirwanya? Tangira uhereze Uwiteka ubuzima bwawe bwose ushyizemo n’ imitekerereze y’umutima wawe. Niba utarava mu byaha, emera ibyaha byawe uyu munsi mu kwizera, usabe Imana ko yaza mu mutima wawe kugira ngo ukizwe.
[email protected]


text:
Imibereho Y'Abaturage
Croix Rouge Mu Rugendo Rwo Guhindurira Ubuzima Abatuye Karongi Na Rutsiro
Abaturage b’Imirenge imwe y’Uturere twa Karongi na Rutsiro bari mu byishimo kubera ibikorwa by’amazi meza bamaze kwegerezwa, ndetse benshi bahawe amatungo magufi amaze kuzana impinduka mu mibereho yabo.
Ni imirimo iri gukorwa na Croix Rouge y’u Rwanda, aho nko mu Murenge wa Murunda mu Karere ka Rutsiro hakozwe umuyoboro w’amazi ureshya na kilometero 13.5; mu gihe mu Mirenge ya Bwishyura na Rubengera muri Karongi hubatswe imiyoboro ya kilometero 16.
Hari n’ingo 788 zahawe amatungo magufi n’izindi 404 zubakiwe ubwiherero.
Ni ibikorwa byose hamwe byatwaye miliyoni 353.3 Frw.
Abaturage barishimye
Nyiratebuka Jeanne wo mu mudugudu wa Kivomo mu Kagali ka Gitarama mu Murenge wa Bwishyura, yari umuhinzi nk’umurimo we wa buri munsi umuha ibitunga umuryango we, nta kindi kiwunganira.
Croix Rouge yaje kumuha ihene ebyiri, ziramuhira kuko imwe yahise ibyara ebyiri, indi ibyara eshatu. Yahise agira ihene zirindwi ku mbyaro ya mbere gusa.
Yagize ati “Ubu ngubu mfite agashinga k’ubucuruzi bwa butiki, nari narize n’imashini nta bushobozi mfite bwo kubona imashini yo kudoda, ariko ubu ngubu ndodera abantu imyambaro nkabasha kubonamo ibitunga abana ndetse nkabonamo n’imyambaro na mituweri.”
“Byose mbikesha izi hene kuko bazimpaye ari ebyiri, imwe yari yabyaye ihene ebyiri, iyi ngiyi ibyara eshatu, biba ngombwa ko imwe nyigurishanya n’abana bayo mbasha gukuramo amafaranga nabashije gutangiza uwo mushinga wanjye.”
Imibereho ye yarahindutse ndetse yamaze no koroza mugenzi we baturanye.
Uretse abaturage bahawe amatungo, abatuye ako Kagari ka Gitarama babashije kubona amazi meza kubera ko Croix Rouge yabegerejeho ikigega.
Mukantabana Cecile uyobora ishuri ribanza ribanza rya Gitarama, avuga ko bagize amahirwe akomeye kuko mbere kubona amazi ku ishuri byabagoraga cyane. Ni ishuri ryigaho abana 590 na 55 biga mu ishuri ry’inshuke.
Ati “Croix Rouge ikimara kubibona ikigega iracyimura ikizana hejuru, aribwo amazi yabashije kutugeraho, ubwo n’abandi batuye hejuru baboneyeho. Abanyeshuri bacu rero bakeneraga amazi yo gukaraba, kunywa, ndetse banavomaga kure bigatuma bakererwa.”
Yavuze ko kubera ko amashuri yabo hasi yari ibitaka, buri gitondo batumaga abanyeshuri amazi yo kunyanyagizamo, n’abanyeshuri ubwabo bagakenera ayo kunywa no gukaraba intoki.
Yakomeje ati “Byatumaga birukanka bakajya ku kigega aho cyari kiri, ubwo ugasanga bahora mu nzira, mu mwanya wo kuruhuka ukabona bagenda bagaruka, abaza bitwaje uducupa tw’amazi, twakwigisha ugasanga bamwe baracyari ku mugezi bari kurwanira yo umwe ashaka kunywa mbere y’undi.”
Mukantabana avuga ko no muri ibi bihe by’icyorezo cya COVID-19 kuri iri shuri hubatswe ubukarabiro, hayoborwamo n’amazi kubera ko Croix-Rouge yayabegereje.
Uretse kuba iri shuri ryarahawe amazi, ryanubakiwe ubwiherero icyenda harimo n’ubw’abafite ubumuga, n’Icyumba cy’Umukobwa gifasha abakobwa nk’igihe bari mu mihango. Byatwaye miliyoni 17.4 Frw
Umunyamabanga Nshingwabikorwa w’Umurenge wa Rubengera Twamugabo André yavuze ko amazi meza ari amahirwe akomeye abaturage babonye, ku buryo bakwiye kuyabyaza umusaruro.
Ati “Ikigiye guhinduka ni umwanya abantu bataga kuko aho bavomaga ntabwo hari hafi, abana bajyaga kuvoma bazabona umwanya wo kujya ku ishuri badakererewe, umukecuru w’inshike utabasha kujya mu kabande azaza avome.”
Yijeje ko hagiye gushyirwaho komite zizacunga aya mazi, k’uburyo ari ibikorwa remezo begerejwe kandi bagomba kubungabunga.
Visi Perezida wa Croix Rouge y’u Rwanda Mukandekezi Françoise yavuze ko iyi mishinga yakozwe mu Turere twa Karongi na Rutsiro kugira ngo abaturage babashe kuzamura imibereho yabo.
Ni imishinga ahamya ko izatuma abaturage babasha kugira ubuzima bwiza no kwigira.
Ati “Amazi tuzi ko ari isoko y’ubuzima, ariko akagira n’ingaruka nziza ku mibereho y’abaturage. Ariko by’umwihariko kubegereza amazi ni ikintu kigabanya imvune z’umugore. Kujya gushaka amazi biravuna, ariko iyo tumwegereje amazi bituma akora n’ibindi bikorwa by’iterambere.“
“Byatumye rero n’ireme ry’uburezi rizamuka kubera ko mu miryango yacu benshi nibo batuma kujya kuvoma, benshi barakererwaga, benshi bagasiba, ariko ubu ngubu abana bitabira ishuri kubera ko ibikorwa remezo by’amazi byabegerejwe.“
Mukandekezi yavuze ko mu duce twagejejwemo amazi hari abakorerabushake ba Croix Rouge batoza abaturage isuku n’isukura, k’uburyo hatakirangwa n’imirire mibi.
Yavuze ko bakomeje gukora imirimo itandukanye yatuma uyu muryango ubona ubushobozi bwo gukomeza ibi bikorwa udategereje inkunga z’amahanga. Iyo mishinga irimo nk’inzu yakira ba mukerarugendo irimo kubakwa i Karongi ku Kivu.


text:
Trending
Mu gihe hashize iminsi mike hatangajwe amavugurura ari gukorwa muri Kiliziya Gatolika, abantu batandukanye bahise batekereza ko aya mavugurura yaba agamije gukemura bimwe mu bibazo bijyanye...
Mu gihe yarari gutanga imbwirwaruhame mu nama yaberaga mu musigiti Guverineri w’intara ya Azerbaijan y’iburasirazuba muri Iran, yakubiswe urushyi. Ibi byabaye kuri uyu wa Gatandatu ubwo uyu...
Umu Pasteri wo mu igihugu cya Kenya usanzwe atuye muri Leta Zunze ubumwe yamaze kwegura ku inshingano ze nyuma yuko umwe mu bakristo ashize hanze amajwi ye hanze. Uyu mu Pasteri wo mw’itorero...
Umuhanuzikazi Utang Edet Effiong, wari afite itorero mu mujyi wa Ikot Edem Odo muri Leta ya Cross River, mu majyepfo ya Nigeria, abagize umuryango we bamushyinguye ari muzima ubwo bari barakaye...


text:
Ni kangahe waba warasomye igitabo cyanditswe n’umwana w’imyaka 13? Inkuru ya Nelly isa n’amakabyankuru ariko si yo kuko ku myaka ye, yatoranyijwe mu bana 10 bafite ibitabo by’imigani myiza kurusha abandi mu gihugu. Ubu amaze kwandika ibitabo 3, yabigezeho ashyigikiwe na mama we. Ni Nyampinga yahuye na Nelly atubwira uko yabaye umwanditsi.
Ku myaka 9 ni bwo Nelly yatangiye kwandika, nyuma y’imyaka 4 yitabira amarushanwa ya “Gira Igitabo Aho Uri”, maze igitabo yise “Muhirwe” gitoranywa mu bitabo 10 bya mbere byiza. Iki gitabo kivuga ku buringanire bw’umwana w’umukobwa n’umuhungu. Kirimo inkuru y’umukobwa ushyigikiye uburinganire hagati y’abahungu n’abakobwa akaba yifuza ko n’abandi babusobanukirwa bakabushyigikira.
Nelly yanditse “Mahirwe” ashaka kugaragaza ibyo yemera. Agira ati: “Byamfashije kugaragaza ibindimo kuko nk’iyo ndebye ukuntu kera abakobwa batagiraga uburenganzira bumwe n’abahungu birambabaza.” Ngo umunsi umwe yasomye uko Ndabaga yasimbuye se ku rugamba, agakora ibyakorwaga n’abahungu, maze Nelly ahita atangira kwizera ko ibyo abahungu bakora n’abakobwa babibasha. Yongeyeho ati: “Nkunda kwandika kuko mbona byungura abandi ubumenyi ariko nange ubyandika menya byinshi kurushaho.”
Kuri ubu Nelly afite imyaka 14, afatanya ubwanditsi bwe no kwiga kandi ngo nta mpungenge bitera. Ati: “Kwandika ntibimbuza kwiga kuko nandika muri ‘weekend’ no mu biruhuko.” Kugira ngo abashe kwiga anandike ibitabo bye, mama we amuba hafi amwibutsa uko akoresha neza umwanya we.
Nubwo kwandika bimufasha cyane, ngo hari ibimugora birimo kuba yandika ku muco n’amateka. Ati: “Hari igihe kubona amakuru arenze ayo mfite bingora, ariko sinshika intege kuko mama ampa ibitekerezo”.
Ngo hari n'igihe abura umuntu umushushanyiriza ibyo yanditse, icyo gihe ngo ahita abyishushanyiriza n’ubwo bitaba ari byiza nk’uko aba abishaka.
Ngo kwandika no gusohora ibitabo ntiyari kubyishoboza wenyine. Ati: “Gusohora igitabo binyura mu nzira ndende, ariko mama aransomera akareba amakosa arimo akankosorera noneho igitabo tukagiha abandi bakagikosora ubundi bakagisohora”.
Mama we yahise yungamo ati: “Kumuba hafi ntibyahise biza kuko iyo yambwiraga ko yandika ntabwo nabihaga umwanya kuko numvaga bishobora kumurangaza. Nyuma nabonye ko bituma atekereza vuba, bikamutera amatsiko yo kumenya ibintu.”
Dusoza Nelly yagiriye inama abandi agira ati: “Ni byiza kwegera ababyeyi cyangwa abakurera kuko ntushobora kumenya inzira unyuramo wenyine. Na bo kandi burya bashobora kukongerera ubumenyi n’amakuru ku byo uba ukeneye gukora.”
UKO WAKWANDIKA INKURU
Kurikiza izi ntambwe:
- Shaka insanganyamatsiko. Ishobora kuva mu byo ubona cyangwa uganira n’abandi. Ishobora kandi kuva mu byo utekereza ndetse ushobora kwandika ku byo usanzwe uzi.
- Himba abazavugwa mu nkuru, ubashakire amazina. Batekerezeho bihagije, wibande kuri babiri cyangwa batatu by’umwihariko.
- Tekereza ibintu by’ingenzi bizaba ku bavugwa mu nkuru yawe.
- Andika inkuru hanyuma uyihe inshuti zawe cyangwa abo mu muryango wawe bayisome bakubwire uko babyumva. Ushobora no gusaba inshuti zawe zikandika noneho buri wese agasoma inkuru ya mugenzi we, mugakosorana.
- Shaka umutwe w’inkuru yawe.


text:
Perezida wa repuburika Paul Kagame yashoje itorero ry’Indangamirwa icyiciro cya 11 aho yabasabye gutekereza cyane ku masomo bahawe, ibi yabivugiye mu kigo cya Gisirikare cya Gabiro mu karere ka Gatsibo.
Mu mpanuro z’umukuru w’igihugu Paul Kagame yagejeje ku bari bitabiriye uyu muhango yasabye urubyiruko kwita ku masomo bahawe yagize ati “kudasobanya babigishije ntabwo ari iby’akarasisi gusa, ku buryo amaguru n’amaboko bitagendera hamwe kudasobanya ni mu bitekerezo, mu mutwe no mu mikorere, gutekereza guhuza uko utekereza n’ibikorwa ntihakwiriye kubaho gusobanya”.
Umukuru w’igihugu Perezida Kagame yakomeje abwira uru rubyiruko ko rukwiye kwirinda icyagirira nabi igihugu, yagize ati “Aho mugenda hatandukanye muhasanga ibibi n’ibyiza. Muhitemo kumenya icyiza kibubaka no kwamagana ikibi kandi mubyifurize munabiganishe ku gihugu cyanyu. Ibyiza mubonye mubihitemo, mubishakishe, bibubake, mubigendereho kandi bizagirire akamaro igihugu cyose”.
Umukuru w’igihugu yabanje kumurikirwa n’izi ntore bimwe mu byo bize mu gihe batozwaga, Minisitiri w’Ingabo, Gen. James Kabarebe, yabwiye Umukuru w’Igihugu ko abatojwe bahawe imyitozo ngororamubiri, amayeri y’urugamba no gukoresha, gutanga amabwiriza y’urugamba, batojwe ubutasi bwo kumenya umwanzi no kumwirinda, ndetse no kwirinda ibiyobyabwenge n’icuruzwa ry’abantu.
Gen. Kabarebe yagize ati “Bamenye uburyo bwo kurinda igihugu cyacu kandi biyubatsemo ingufu z’umubiri n’ingufu z’umutima. Bashoje itorero bamenye ko ushaka igihugu agiharanira kandi ko nta wundi uzubaka u Rwanda uretse bo ubwabo”.
Umuyobozi w’itorero ry’igihugu Bamporiki Eduard yavuze ko iri torero ry’Indangamirwa zishoje uyu mwaka ari 568 zigizwe n’abakobwa 161 n’abahungu 407, baremwemo imitwe ibiri, yanaboneyeho umwanya wo gushimira perezida wa repuburika wagaruye umuco w’itorere kuko abakoloni bashatse kuzimangatanya umuco w’abanyarwanda ku mpumva zabo bazi zitamenywa n’abandi,muri izi ntore uko ari 568, intore 205 zirangije amashuri yisumbuye mu gihugu hagati, nazo zitabiriye iri torero ndetse zabanje kujya ku rugerero ruciye ingando aho zakoze ibikorwa bitandukanye nko kubakira abatishonoye amazu n’ibindi bikorwa by’iterambere.


text:
Ni umuhanzi w’indirimbo zihimbaza Imana, umwanditsi w’indirimbo, umuririmbyi, ndetse akaba n’umucuranzi wa Piano na Guitare Acoustic. Assiel ni umuyoboke w’Itorero Methodiste Libre i Gikondo, akaba yubakanye na Charlotte Nyirabugingo. Mu busanzwe akora akazi ko kwigisha mu Ishuli Rikuru rya Kicukiro College of Technology.
Yatangiye gukora carrier solo mu mwaka wa 2004 ari na bwo muri uwo mwaka yasohoye alubumu ye ya mbere yise “Ntihinduka”. Yasohoye album ye ya kabili yise “Bera isi umucyo” y’amajwi n’amashusho mu mpera z’umwaka wa 2011 ikaba iri ku isoko.
Mu kiganiro gito twagiranye Mugabe akaba yadutangarije ko ubu ari kwitabira ibitaramo bitandukanye haba mu mujyi wa Kigali ndetse no hanze yawo mu rwego rwo kumenyekanisha alubumu ye yasohoye umwaka ushize anegera abakunzi be. Yakomeje atubwira ko ari kwitegura gusohora indirimbo nshya (single) mu ntangiriro z’ukwezi kwa kabili 2012, ngo kuri we bidahinndutse akaba ateganya gushyira ahagaragara album ye ya gatatu mu kwezi kwa karindwi 2012.Ubwo twamubazaga niba akazi k’ubwarimu katamufata umwanya mu nini ku buryo umwanya w’ubuhannzi ubura cyangwa bikamugora yatubwiye ko byose biterwa na gahunda umuntu yiha kandi ngo kuriwe yizera ko yo ukorera Imana igufasha ikanaguha umugisha muri byose ukora yaba ubuzima busanzwe bw’akazi, umuryango wawe hamwe n’ubuhanzi.


text:
Huye: Abanyeshuri 430 ba PIASS basabwe kugenda bagashyira mu bikorwa ibyo baminujemo
Abanyeshuri bahawe impamyabumenyi z’Icyiciro cya kabiri cya Kaminuza muri PIASS bibukijwe ko inshingano ziyongereye kandi ibyo bize bagomba kubishyira mu bikorwa.
Abanyeshuri 430 bahawe impamyabumenyi z’Icyiciro cya kabiri cya Kaminuza muri Kaminuza yitwa Protestant Institute of Arts and Social Sciences (PIASS) iherereye mu Karere ka Huye biyemeje ko ubumenyi bahawe bagiye kubushyira mu ngiro.
Uwitwa Mukantwali Denyse usoje mu ishami ry’iterambere yavuze ko ubumenyi bavanye mu ishuri bagiye kubujyana ku isoko bigatuma bahangana n’abandi.
Ati “Tugiye gukomereza hanze twerekane ibyo twize maze bidufashe kwigirira akamaro no kukagirira imiryango yacu.”
Mugenzi we witwa Uwizeyimana Chantal wari usanzwe akora akazi k’ubuvugabutumwa mu itorero rya Presypitelienne yasoje mu ishami rya Tewolojiya yavuze ko gusoza amasomo ye ari imbaraga bimuhaye zo gukora cyane kuko muri PIASS yahungukiye ubumenyi, mu bihe byashize ngo abavugabutumwa banasabwaga kuba barize none na we kuba abigezeho bigiye kumufasha cyane.
Rev.Prof Musemakweri Elisee Umuyobozi Mukuru w’ishuri rya PIASS yibukije ko abanyeshuri barangije, ko ibyo bize bakwiye kubishyira mu bikorwa.
Ati “Bagiraga ikibazo bagahita bakibwira Mwarimu akaba yabafasha ariko hariya bagiye ho bazajya birwanaho berekana ko batigiye ubusa, birinda ko igihe bamaze batagipfusha ubusa kuko Kaminuza ibereyeho guhindura Sosiyete, inshingano zabo zigiye kwiyongera.”
Musenyeri wa Diyoseze ya Shyogwe mu itorero ry’Anglican mu Rwanda akaba anahagarariye PIASS mu mategeko, Kalimba Jeredi yasabye abarangije kugenda bagahagararira PIASS neza n’igihugu muri rusange bakagira indangaciro mu byo bakora.
Ni ku nshuro ya Karindwi abanyeshuri ba PIASS bahawe impamyabumenyi z’Icyiciro cya kabiri cya Kaminuza. Abagera kuri 430 ni bo bahawe impamyabumenyi mu byiciro bitandukanye by’amasomo, ari byo Uburezi, Tewolojiya n’Iterambere.
Muri rusange abanyeshuri 1329 ni bo biga muri iri shuri rizongera amasomo y’Ibidukikije mu yo risanzwe ryigisha.
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
Amafoto@NSHIMIYIMANA
Theogene NSHIMIYIMANA
UMUSEKE.RW/HUYE


text:
Kaminuza yitwa Bugema yo muri Uganda yafashe umwanzuro wo kwigisha abagore bayigamo gukurikiza amahame yita ay’umuco yo kutisiga ibirungo no kwambara imirimbo cyangwa indi myenda migufi n’amapantalo.
Kaminuza ya Bugema yashyizeho amabwiriza mashya ku bagore n’abakobwa bayigamo , abuza aba bagore n’abakobwa kwisiga ibirungo mu maso cyangwa gusiga inzara, kwambara imirimbo irimo nk’amaherena n’ibikomo ku maboko ndetse no kwambara imyambaro irimo igaragaza bimwe mu bice by’imibiri yabo nk’amajipo magufi, udupira tugaragaza igituza ndetse n’amapantalo.
Iyi kaminuza ivuga ko uzarenga kuri aya mabwiriza mu gihembwe gitaha azahanwa n’akanama gashinzwe imyitwarire,agahanwa byihanukiriye. Umuyobozi w’abanyeshuri muri iyi kaminuza George Mupaghasi yabwiye ikinyamakuru the New vision ko aya mabwiriza ashyiriweho ibihano byihanukiriye ku batazayakurikiza kugira ngo barusheho kwimakaza indangagaciro z’umuco w’abagande no kwihesha agaciro by’umwihariko Yagize ati “Twakoze ibi kubera ko iyo umunyeshuri ageze hanze aba ari mu maboko yacu ,rero dufite inshingano zo kubarinda tunahesha isura nziza kaminuza yacu birumvikana”.
Abanyeshuri basoje amasomo muri uyu mwaka muri kaminuza ya Bugema
Icyakora Mupaghasi yatangaje ko aya mabwiriza yari asanzweho ariko abanyeshuri bakayarengaho. Aya mabwiriza mashya yamaganiwe kure n'abagande benshi bayita abangamira uburenganzira bw'abagore kimwe no mu Rwanda hari zimwe muri kaminuza zagiye zishyiraho amabwiriza agenga imyambarire ku bazihamo.
Kaminuza ya Bugema ubusanzwe igendera ku mahame y’itorero ry’Abadiventisiti b’umunsi wa 7 muri Uganda yashinzwe mu mwaka 1948 ije nk’ishuri ryigisha iyobokamana ku bashumba ariko riza kwaguka riba kaminuza itanga n’ubundi bumenyi butandukanye mu cyiciro cya 2 cya kaminuza.
Src: Africanews